qundao/data-zh-poetry huggingface dataset:
六一泉
作者：弘历
朝代：清
体裁：七言绝句

孤山侧畔石泓深，泉以人传可用斟。坡老遗踪寻六一，即今坡老更谁寻。
六一泉用韩淲韵
作者：弘历
朝代：清
体裁：古风

偶阅韩淲集，其名曰涧泉。中有咏六一，邈然怀昔贤。将谓崖石际，或有绿字镌。寻之乃久无，徒以钞本传。我适凭清冷，思赓韩韵连。及考其迹泯，把笔增茫然。陵谷虽屡变，六一名不迁。佛宫与禁苑，何异观云烟。笑而弗回顾，佳境且问前。
六依皇祖华山诗韵
作者：弘历
朝代：清
体裁：五言律诗

理趣将尘远，诗裁与境深。步犹堪胜济，鬓不碍霜侵。解舞花经籁，能言春入禽。五言赓圣藻，六度仰冲襟。
六依皇祖南巡过济南韵
作者：弘历
朝代：清
体裁：七言律诗

东巡遥过济南城，圣韵重赓即景生。燕赵西来远山隐，鹊华北望近云平。夫耕妇织民风朴，马足车尘跸路盈。旧事漫萦洒然去，春烟一带柳梢横。
六依皇祖德州即事诗韵·其一
作者：弘历
朝代：清
体裁：五言绝句

朱雀溯流上，青齐入境初。行宫驻德棣，几暇便观书。
六依皇祖德州即事诗韵·其二
作者：弘历
朝代：清
体裁：五言绝句

宫墙心久仪，芹帛躬申肃。入疆验民风，所幸多安燠。
六依皇祖示江南大小诸吏韵
作者：弘历
朝代：清
体裁：古风

皇祖六巡南，圣量包山棷。入疆诗示吏，要义微言剖。我每敬赓韵，崇谟服膺久。仲春日已良，驻跸顿之首。载咨尔诸吏，孰非民父母。可有泣向隅，可有萎栖亩。斯皆尔我责，瞻前莫忘后。民艰不可忽，官箴要当守。有来瞻觐民，千百以为友。老扶幼者挈，马前祝万寿。忍弗怀保之，无逸言敢负。
六依皇祖过阙里诗韵
作者：弘历
朝代：清
体裁：五言律诗

里仁称以阙，万古郁皇堂。自谓设生鲁，或应引入墙。虽勤钻仰笃，惟抱愧惭长。敷赖素王化，归仁有越裳。
六依皇祖阅河堤诗韵
作者：弘历
朝代：清
体裁：五言律诗

戌子丑三决，殷忧切在宫。详筹新路徙，远遣本源穷。幸底兰阳绩，兼资海口通。河臣勖敬慎，毋恃此成功。
六兼斋
作者：弘历
朝代：清
体裁：七言绝句

漫惜芳菲勒杏桃，东皇品类正甄陶。山斋虽与江楼异，也契子安序语豪。
六兼斋
作者：弘历
朝代：清
体裁：古风

重至芸斋有所思，羲经明著六兼辞。虽然不敢云知也，敢不于知慎勉之。近矣看将符已愿，钦哉惟是奉天时。二难四美向频较，在彼在兹合识宜。
六兼斋口号
作者：弘历
朝代：清
体裁：七言绝句

湖山雅号赏心主，风月堪称乐事宾。若问六兼斋好处，率逢美景与良辰。
六兼斋有会
作者：弘历
朝代：清
体裁：古风

六兼向所名，意取绛州语。兹来有所思，于我似缺许。既乃忆内典，根尘皆六数。兼以谓之无，是义颇可取。
六兼斋有会
作者：弘历
朝代：清
体裁：七言绝句

有知有不知各半，其数数尝六概之。不失正惟圣人耳，兼名斋义可深思。
六兼斋题句
作者：弘历
朝代：清
体裁：五言律诗

处处堪读易，韦编斯偶披。元为万善长，春是四时基。默会文言义，全苞上九辞。兼知弗失正，黾法圣人师。
六塘河叠旧作韵
作者：弘历
朝代：清
体裁：古风

治水无奇术，要当使归海。骆马之下游，厥有六塘在。疏斯受利益，淤斯受危殆。而何久因循，弗谋更张改。往勘命诸臣，事在壬午载。地利相机宜，民瘼救吝悔。佥同亟举役，肯作道谋待。咉咽与浚通，卑薄与培倍。盐河置闸坝，节宣有定楷。自兹潦归壑，耕犁得兴乃。力田免水患，民自以不怠。近岁颇穫收，闾阎象熙恺。讵予独断臧，实藉群言采。
六月七日率王贝勒等泛舟即景
作者：弘历
朝代：清
体裁：五言律诗

胜地寻幽赏，天伦乐事并。舟回芳甸转，云淡远山横。新霁田畴润，微风景物清。水禽飞上下，总是乐生生。
六月九日暑风新爽御门听政后率诸王大臣等泛舟观荷有作
作者：弘历
朝代：清
体裁：七言律诗

仙侣招携泛碧潺，偶然寻胜值几閒。一天新霁豁愁意，五沃名葩破笑颜。走汞露圆纷叶屿，喷兰风爽度花湾。遐思禾黍怀新好，吾乐原非在此间。
六月二十九日作·其一
作者：弘历
朝代：清
体裁：五言律诗

金乌返北躔，花影上阶砖。便是欣辞暑，能无惜逝川。蔓壶迷晚蝶，高柳咽风蝉。静憩閒寻捡，愁中过半年。
六月二十九日作·其二
作者：弘历
朝代：清
体裁：五言律诗

乘凉俯碧漪，秋到已先知。清露花间坠，微风竹外吹。湖光新裂帛，山色自疏眉。一岁平分去，流阴惜者谁。
六月二十九日立秋
作者：弘历
朝代：清
体裁：七言律诗

昨夜梧声到枕边，晓看物色又推迁。但过此日无长夏，可识今朝判半年。露草蛩音听去爽，风荷珠颗较来圆。四时潇洒惟金令，若论诗情我亦然。
六月二十六日立秋
作者：弘历
朝代：清
体裁：五言律诗

秋信夜来传，秋光故可怜。蝉声稀柳外，日影到窗前。宿暑风催远，寒芳露浥鲜。朝来凭赏处，不觉叹流年。
六月二十六日闻蛩·其一
作者：弘历
朝代：清
体裁：七言绝句

清晖之阁松童童，松下唧唧吟秋虫。独步闻声看不见，寥天露洒幽兰丛。
六月二十六日闻蛩·其三
作者：弘历
朝代：清
体裁：七言绝句

吊丛抱叶露华濡，秋来此声不可无。谁复推敲费神思，罗帷高枕梦春驹。
六月二十六日闻蛩·其二
作者：弘历
朝代：清
体裁：七言绝句

仰首银河白于水，懒妇闻愁织妇喜。四时代谢何足叹，流景从来迅若此。
六月初二日作
作者：弘历
朝代：清
体裁：古风

农谚并惧初二阴，不知谓六抑谓七。昨晨喜幸一天晴，今日晓晴午云出。须臾落雨地存水，西风吹霁片刻毕。不成分寸谅无妨，夕阳朗照爽籁拂。虔祝若旸更数朝，西成或可登丰吉。
六月初二日作
作者：弘历
朝代：清
体裁：古风

无虑朔雨畏翼阴，雨既优沾晴逾好。夏之季与秋之孟，何年弗廑方寸绕。谓既授终斯卸职，放勋閒乎不可考。塞天寥朗忽片云，数点旋开夕阳皎。更祝口内尺盈沾，沾而遂霁利稼宝。
六月初十夜闻蛩·其一
作者：弘历
朝代：清
体裁：七言绝句

六月莎鸡振羽时，无眠枕畔一声诗。于今绝塞无征戍，知尔平添若个悲。
六月初十夜闻蛩·其三
作者：弘历
朝代：清
体裁：七言绝句

梧影扶疏月色流，阴虫苔际已先秋。畹兰圃蕙犹承露，任尔芳菲得久留。
六月初十夜闻蛩·其二
作者：弘历
朝代：清
体裁：七言绝句

年年秋思最撩人，傍砌初听唧唧频。徙倚披衣步明月，即空即色即根尘。
六月十一日偶成
作者：弘历
朝代：清
体裁：七言律诗

一日不见如三月，三月胡为瞥眼临。饯夏迎秋偏益感，落花流水动关心。帷鸾独看垂金蒜，槛卉空思上玉簪。月御又将轮廓满，云车去后杳沉沉。
六月十九日立秋
作者：弘历
朝代：清
体裁：七言律诗

只道光阴遇闰留，却缘遇闰迅如流。炎官后阵犹腾□，白帝头衔已报秋。蛩语渐从朝露絮，蝉声多向晚风收。司天谩进丰年验，未至西成讵解忧。
六月十二日闻蛩·其一
作者：弘历
朝代：清
体裁：七言绝句

露夕松庭小憩留，莎鸡振羽一声秋。年年秋信尔先报，益得人间几许愁。
六月十二日闻蛩·其二
作者：弘历
朝代：清
体裁：七言绝句

松根唧唧松梢蟾，秋色秋声此夕兼。而我徘徊觅新句，了无一物可中拈。
六月十八日初霁恭侍皇太后园中游赏谨成一律
作者：弘历
朝代：清
体裁：五言律诗

膏雨公田足，欢游禁苑多。欣陪文母御，不数汉王歌。山向云中隐，舟从画里过。慈颜添豫色，至乐复如何。
六月十八日午门受俘
作者：弘历
朝代：清
体裁：五言排律

雷霆申宿令，阊阖受新俘。讵乃恩全背，安能诛竟逋。缉凶新附奋，宥命旧奸瞿。白练陈班末，双顽肆市衢。快晴天意顺，大礼众情愉。益切钦心镜，永怀巩帝图。
六月四日侍皇太后观荷成诗一律敬书箑头以献
作者：弘历
朝代：清
体裁：七言律诗

轩凭香锦漾空明，四启冰疏暑气清。永识承欢复承训，所欣时雨更时晴。延年那藉金仙露，爱日偏宜赤帝庚。试看瑶池琪树下，按歌来者董双成。
六月四日诣泉宗庙瞻礼遂奉皇太后游览
作者：弘历
朝代：清
体裁：七言律诗

祠建泉宗始昨春，落成此日礼泉神。为开稻町资输注，亦搆松轩备豫巡。皓日宜旸辉綵栋，薰风递爽奉安轮。园楼拾级犹堪望，香在绿畴乐是真。
六月廿九日作
作者：弘历
朝代：清
体裁：七言律诗

夏蓂数叶落三周，节未行秋月逮秋。赤帝送来婪尾热，绿云兆出称心收。从占德暑何须避，转惜分阴拟且留。一日平分消半岁，象台欲报火西流。
六月廿九日作
作者：弘历
朝代：清
体裁：七言律诗

高树纷纷噪晚蝉，趁凉閒步绿阴边。暑腾婪尾羁残夏，序验凋蓂判半年。转毂光阴真觉迅，入诗秋景已堪怜。青山依旧如如体，我亦因之悟不迁。
六月廿九日青龙桥西即事二首·其一
作者：弘历
朝代：清
体裁：古风

乘凉问山园，亦因验农事。积水率已消，良苗畅新霁。更庆未前闻，早稻已吐穗。此后得宜旸，冀可称稔岁。每过青龙桥，为之迟按辔。
六月廿九日青龙桥西即事二首·其二
作者：弘历
朝代：清
体裁：古风

桥西不五里，近接玉泉山。山气翠蔚佳，已在眉宇间。路右带野村，路左皆水田。村房被霖颓，即此知民艰。未可听荒落，为之葺以官。子舆辟子产，恧之行所安。
六月廿五日诣黑龙潭祈雨作
作者：弘历
朝代：清
体裁：古风

祈雨多于春夏交，时行际实创逢教。廿朝无那炽炎日，尺泽颙希解热䫸。禾黍看将吐穗齐，高低芃叶绿萋萋。旱廑人暍非廑稼，恐碍含浆亦迫徯。两年幸未渎祈来，今岁斯祈更异哉。百级石阶仍步陟，曰惭曰吁曰诚该。西北云才吐远天，庶其大霈涤歊煎。园门回入谁来慰，往岁思量倍惘然。
六月晦日
作者：弘历
朝代：清
体裁：古风

一日复一日，六月明朝换。不惟夏已尽，抑且年过半。长昼尚顿消，急景那迟慢。腻云一缕无，爽风终日扇。欣晴殷祝篝，惜阴忘喻箭。
六月晦日作
作者：弘历
朝代：清
体裁：五言律诗

炎景馀今日，流阴尚屡迁。山容辞夏去，树色向秋偏。石白将欺藓，波红有败莲。何须叹代谢，旋转自年年。
六月晦日作
作者：弘历
朝代：清
体裁：七言律诗

雨霁华清景色佳，天心人意与秋偕。欲占流火传金令，伫待飘梧到玉阶。两大无私惟育物，一衷有恪正居斋。朱明昼永堂堂过，为惜分阴独咏怀。
六月朔日作
作者：弘历
朝代：清
体裁：古风

七朝连霁已惬心，一日究晴尤称志。虽时聚散有云作，却是疏朗无雨意。然而踟蹰惕不宁，夕阳碧宇晖天际。幸符农谚望秋成，始得拈毫吟七字。
六月朔日作
作者：弘历
朝代：清
体裁：古风

代谢运灰琯，一日不相假。仲月倏已过，蓂复初生也。曦炎欲伏庚，地爽疑忘夏。有风必泠然，无泉弗静者。太古真太古，所遇欣逢寡。对时后乐稀，齐政先忧且。
六月朔日作
作者：弘历
朝代：清
体裁：五言排律

夏仲晴尤好，堆场收麦秸。今朝入六月，避暑坐高斋。四序不相让，一心奚所怀。祈年惟稼穑，咨政迪明谐。花馥仙人枣，叶深兔目槐。晚来族云布，大霈益当佳。
六月朔日作
作者：弘历
朝代：清
体裁：五言律诗

季夏月之朔，农占最宜晴。虑由昨日预，念至过申萦。塞宇无边朗，岩林有喜明。下舂送夕照，乃敢五言成。
六月朔日作
作者：弘历
朝代：清
体裁：五言律诗

希膏方半尺，稽泽又兼旬。月已夏云季，云将雷尚屯。悯农愁壤槁，问夜步檐巡。黑蜧何时应，如伤愧视民。
六月朔日作
作者：弘历
朝代：清
体裁：七言律诗

昨日虽晴夜犹雨，纵微终觉不如无。今晨四宇阴仍重，卓午一天云散都。正值朔辰真幸也，言逢时霁实佳乎。人多经事乃多畏，怵惕因心敢放吾。
六月朔日作
作者：弘历
朝代：清
体裁：古风

昨来阴晴间，对时希快霁。季夏月之朔，正值庚伏始。时晴真是佳，贞符协农事。荷香露珠擎，竹响风簧递。广厦却炎熇，永漏延清思。消暇玩羲爻，略识屈信义。蝉声亮高梧，为谁报秋意。
六月朔日作
作者：弘历
朝代：清
体裁：五言律诗

月朔复初庚，天恩赐以晴。先宁敢期必，后揆祝秋成。惧至夕阳朗，吉占方寸贞。乾乾唯自励，戒满守谦亨。
六月朔日作
作者：弘历
朝代：清
体裁：古风

璿玑临鹑火，玉阶来温风。昨夜阵雨骤，望霁迫忧忡。清晓黑云散，卓午朱日烘。月朔更庚首，快晴诚利农。炎热正所当，时燠蒸黍芃。所虑气润溽，易致云生浓。展转不免愁，无非缘田功。
六月朔日作
作者：弘历
朝代：清
体裁：五言排律

蛎牖招凉启，纱幮借月悬。消愁资义府，克己制情田。梅雨思沾野，薰风静在弦。阶芳纷异卉，瓶韵擅新莲。溽暑行临矣，徂春已邈焉。每因时序易，一为感伤牵。
六月朔日作
作者：弘历
朝代：清
体裁：七言律诗

闰五分明一月增，曦居原此魄诸仍。无何又值季之朔，有暇惟消吟以凭。晴久却思雨为润，若时更虑过非应。今朝霁朗欣农谚，不定心怀亦自憎。
六月朔日偶然作三首·其一
作者：弘历
朝代：清
体裁：古风

北至晷渐转，南亩雨亦足。代谢无停息，寒暑有起伏。将冷暄必然，欲凉炎更毒。于焉识橐籥，用以谨机轴。
六月朔日偶然作三首·其三
作者：弘历
朝代：清
体裁：古风

朱明日正迟，雨后生凉飔。广厦那知暑，漏永读书时。镜古每思艰，契理亦解颐。薰风长养候，茂对宁不怡。怡宁抵忧长，翘然念西师。
六月朔日偶然作三首·其二
作者：弘历
朝代：清
体裁：古风

幸过望雨愁，又临暑雨忧。谁云此一室，而恒廑九州。楚吴报插秧，豫齐登麦秋。以前兆固佳，以后期还悠。奏书每称慰，知我真慰不。
六月朔日六韵
作者：弘历
朝代：清
体裁：五言排律

昨日雨连夜，侵晨急阵催。情知作霖矣，那即望晴哉。空霔逮辰细，山云傍午摧。若旸所希外，飒爽称怀来。况是月初吉，真宜时霁开。三农庶冀稔，益敬敢徘徊。
六月朔日喜晴作
作者：弘历
朝代：清
体裁：七言律诗

几片徂云散若流，今朝始释苦霖忧。晶荧日朗消霉础，西北风来入小楼。旋转初辰幸如愿，徊徨弥月忆从头。积赢廿九曾何谓，不闰馀閒秖闰愁。
六月朔日纪事
作者：弘历
朝代：清
体裁：七言律诗

昨晚霖沾晓霁兮，爽风落宇曙光䨑。良时敬以掖慈辇，朔旦因之礼拓提。大德躬应五福备，高年塔复九层跻。一层祇祝增十岁，圣寿当同窣堵齐。
六月朔日自香山游圣感诸胜即景成诗得五十韵
作者：弘历
朝代：清
体裁：五言排律

太行分秀干，永定贯阴精。孕郁成灵局，崔巍护帝京。天开丹地迥，日照紫蕖明。万马相奔突，千支各拄撑。一峰尊华岳，八景冠燕城。最爱香山好，因之别业成。常留云馆跸，便阅黍田耕。新喜沾膏雨，馀閒趁快晴。简能延吉士，咨采接明卿。适可驱轻骑，奚须建翠旌。佽飞频训谕，绿剡戒纵横。碧汉翔云点，青椒爽籁迎。兰衢何宛宛，桂埒此行行。谷口分泉涧，村头软草坪。指南仍未改，记里任徐鸣。丙宅雄堪诧，貂珰横可惊。明明悬烱戒，历历入吟情。西转登盘岭，兆瞻辟雾枨。遥知景所会，未到意先平。晻霭苍林合，逶迤白道萦。人枫将凤柏，白芷更华苹。似阜似堂接，如宫如亩并。嵎嵎殊崱屴，磥磥竞峥嵘。涧雪声犹壮，松涛响自铿。聒枝争鸟雀，跳树掷鼯鼪。既狭方开豁，如夷复嵂峥。隔岩标窣堵，攀磴俯翚甍。信是罗延窟，巍乎象教程。梵音海波动，宝相月轮呈。顼藻还辉斗，尧峣拟见羹。松轩因小憩，绣壤一回睛。信矣神都丽，煌哉天府宏。富加惟强教，泰保惕持盈。行漏催传箭，归舆旋委衡。宝珠迟展眺，法苑旧腾声。萝磴原堪捼，荪蹊那碍生。灵源淙磴隙，幽处结株楹。驯鸽听经白，游鱼醉藻赪。滴珠才琐碎，瀑布遂琮琤。古寺栖岩迥，欹檐带雨倾。丹青看剥落，布施孰经营。佛自圆通者，时而兴废更。静观聊遣虑，遥问不知名。石径盘纡下，招提结搆清。�经还有阁，卓锡祗馀茎。素具升高志，今酬望远盟。香台霏法雨，天乐下云韺。年小犹长日，暑徂行届庚。卢沟横螮蝀，石景矗瑶琼。指日将登岱，苍然览巨瀛。
六月朔日至避暑山庄即事成什
作者：弘历
朝代：清
体裁：七言律诗

皇祖山庄此创居，每来恩训不忘初。快晴喜共将旬及，避署到犹早月馀。因以循名励责实，敢惟玩物益孜予。高年驻近迟四宿，屈指殷心迓凤舆。
六月朔日诣黑龙潭祈雨四首·其一
作者：弘历
朝代：清
体裁：七言绝句

春夏频沾渥雨霏，灵潭将谓可无祈。廿馀日已缺甘泽，吁祷仍兹策六騑。
六月朔日诣黑龙潭祈雨四首·其三
作者：弘历
朝代：清
体裁：七言绝句

至止潭祠步玉梯，洁坛宣箓道流徯。但希膏澍应时霈，遑论无稽与有稽。
六月朔日诣黑龙潭祈雨四首·其二
作者：弘历
朝代：清
体裁：七言绝句

麦收称稔惠叨天，亟望优霖润大田。夹路黍禾绿虽蔚，越因可冀越殷然。
六月朔日诣黑龙潭祈雨四首·其四
作者：弘历
朝代：清
体裁：七言绝句

半夜云浓晓势轻，辰牌山复吐英英。铺空终是艰致雨，漫著归鞭意益怦。
六月朔曰初伏
作者：弘历
朝代：清
体裁：七言律诗

三庚至后数初庚，朔旦巧逢月首并。恰值片时飞阵雨，更欣少刻凑佳晴。东南云敛溽蒸卷，西北风吹飒爽迎。畏虑翻因为庆慰，愿同农父祝秋成。
六月望日作
作者：弘历
朝代：清
体裁：古风

夏季与秋孟，最忌朔与望。为半月之首，可卜雨旸状。昨朔幸逢霁，晚雨夕阳放。故此上半月，未至愁霖涨。兹下半月首，晴朗更豁畅。碧天无片云，皓日辉千嶂。欣幸不敢言，此意焉能况。较量过农夫，为君难孰谅。
六月望日作
作者：弘历
朝代：清
体裁：七言律诗

晓云已散碧霄宽，快霁辰牌发翟銮。历礼蜂台八旬健，仍登雁塔九层端。共欣天意同人意，私庆慈安永寿安。爱敬敢云天子孝，心乎爱敬更增欢。
六月望日作
作者：弘历
朝代：清
体裁：古风

望为半月首，雨弗晴恐霖。数日前即虑，兹晨乃作阴。方幸未霏丝，辰牌势更沉。入已银竹垂，疏密将成霪。而何未之末，霮䨴散以侵。逮申遂快霁，絮缕归远岑。碧天朗赤曦，慰矣增惕钦。付此五字咏，识予一日心。
六月望日漙仁寺瞻礼因阅稼
作者：弘历
朝代：清
体裁：五言律诗

过河礼梵寺，便以阅山田。华黍翻风秀，锦蔬带露鲜。法门入不二，月相映同圆。敬识当年意，溥仁遍大千。
六题泉林行宫八景 其一 近圣居
作者：弘历
朝代：清
体裁：七言绝句

循因程便每先来，熟路门庭此重开。信宿居诚近圣矣，以言为学觉遥哉。
六题泉林行宫八景 其七 古荫堂
作者：弘历
朝代：清
体裁：七言绝句

泉林有树无非古，杞柳古中巨擘抡。喻性他年轻告子，临风此日识前巡。
六题泉林行宫八景 其三 镜澜榭
作者：弘历
朝代：清
体裁：七言绝句

不藉毡磨与鍊成，湛然呈照漾轩楹。坐观久弗见鳞类，始悟缘他水至清。
六题泉林行宫八景 其二 在川处
作者：弘历
朝代：清
体裁：七言绝句

碑亭万古俯清川，一语真该道体全。易见即为难学处，来游应识岂徒然。
六题泉林行宫八景 其五 九曲彴
作者：弘历
朝代：清
体裁：七言绝句

卧坡野彴致多曲，其数奇爻恰象阳。设曰武夷能缩地，幔亭应在那边张。
六题泉林行宫八景 其八 红雨亭
作者：弘历
朝代：清
体裁：七言绝句

老干庭前列几株，春过梢上忆华敷。杏坛此去知非远，自与寻常态度殊。
六题泉林行宫八景 其六 柳烟坡
作者：弘历
朝代：清
体裁：七言绝句

黛青浓染几丝丝，欲舞因风不自持。一片横烟与隔断，画家留白法如斯。
六题泉林行宫八景 其四 横云馆
作者：弘历
朝代：清
体裁：七言绝句

三间朴室筑平坡，古树奇峰户外罗。设使横云真作雨，东郊农父乐如何。
六题灵岩八景 其一 巢鹤岩
作者：弘历
朝代：清
体裁：七言绝句

高士此山当日开，巢居云有鹤相陪。方山本异辽东境，丁令知他何事来。
六题灵岩八景 其七 雨花岩
作者：弘历
朝代：清
体裁：七言绝句

维摩室里文殊问，曰致曼陀落雨如。有著者还无著者，天花未免涉兮疏。
六题灵岩八景 其三 卓锡泉
作者：弘历
朝代：清
体裁：七言绝句

卓锡犹传经佛图，六神通越世间无。虽然更有欲咨者，四句金刚亦识乎。
六题灵岩八景 其二 甘露亭
作者：弘历
朝代：清
体裁：七言绝句

小亭泉上俯石窦，甘露为名乐泌洋。不涉世间称瑞事，皇山应笑米襄阳。
六题灵岩八景 其五 铁袈裟
作者：弘历
朝代：清
体裁：七言绝句

铁否石乎半信疑，伽梨路畔是谁遗。朗公设向澄公问，一笑还成两不知。
六题灵岩八景 其八 爱山楼
作者：弘历
朝代：清
体裁：七言绝句

七景错罗行馆外，一楼迥据石墙中。爱山原括其馀矣，却以凭窗静会通。
六题灵岩八景 其六 白云洞
作者：弘历
朝代：清
体裁：七言绝句

牝洞偏居绝顶峰，蕼然小座膝堪容。攀跻早是人艰到，漫倩白云一片封。
六题灵岩八景 其四 摩顶松
作者：弘历
朝代：清
体裁：七言绝句

西枝东指是谁为，僧自归来松岂知。设以此传元奘异，质之元奘定遭嗤。
兰
作者：弘历
朝代：清
体裁：古风

芽茁紫箭新，叶抽青剑短。著雨生意佳，逗风真馥远。绿窗影迟迟，篸瓶作清伴。逸兴吟五言，遐心企九畹。
兰
作者：弘历
朝代：清
体裁：古风

谁从九畹移，见此三珠淑。亚盆弄窈窕，对牖讵幽独。晴光溢箭紫，露润漙叶绿。扬猗藉轻风，散芬当上伏。庭鹿可为友，塞禽那敢啄。何处不国香，分别宁非俗。奚必湘沅间，方云称清馥。
兰亭即事
作者：弘历
朝代：清
体裁：七言律诗

向慕山阴镜里行，清游得胜惬平生。风华自昔称佳地，觞咏于今纪盛名。竹重春烟偏淡荡，花迟禊日尚敷荣。临池留得龙跳法，聚讼千秋不易评。
兰亭恭咏皇祖模帖御笔
作者：弘历
朝代：清
体裁：七言绝句

真赝操戈互诋攻，圣多能以不同同。右军设使瞻仙藻，定早倾心拜下风。
兰亭杂咏·其一
作者：弘历
朝代：清
体裁：七言绝句

竹径延缘胜赏探，流觞曲水渌波涵。何妨脩禊日过五，且喜行春月正三。
兰亭杂咏·其三
作者：弘历
朝代：清
体裁：七言绝句

丝竹虽无琴筑环，逸情真可傲东山。中郎若复相衡量，剩有兰亭在世间。
兰亭杂咏·其二
作者：弘历
朝代：清
体裁：七言绝句

即景还思晋永和，崇山真见绿嵯峨。斯人不祗清谈辈，誓墓高风有足多。
兰亭杂咏·其四
作者：弘历
朝代：清
体裁：七言绝句

真迹当年付老僧，赚来萧翼许多能。若方吐哺周公旦，房相抡贤未足称。
兰室
作者：弘历
朝代：清
体裁：七言绝句

三闾纫佩原为草，后世绘图乃作花。不是晦翁湛于古，至今谁得识其差。
兰室
作者：弘历
朝代：清
体裁：七言绝句

兰室年来每有诗，亚盆却匪纫之枝。静观不觉辴然笑，自蹈躁人多于辞。
兰室
作者：弘历
朝代：清
体裁：七言绝句

明窗初旭正温暾，户外松涛不厌喧。几有芸编较兰馥，宁须畹卉艺瓷盆。
兰室
作者：弘历
朝代：清
体裁：七言绝句

每来书室爱盘桓，讵必侈称九畹观。试凭明窗探秘籍，其香端觉胜于兰。
兰室
作者：弘历
朝代：清
体裁：七言绝句

牡蛎窗明堪凭几，不须烟景纵遐观。芸编可作同心会，亦觉其言臭似兰。
兰室
作者：弘历
朝代：清
体裁：七言绝句

玻璃窗外树婆娑，湖石玲珑积雪多。望泽冬春频此切，今来蔚眼庆如何。
兰室
作者：弘历
朝代：清
体裁：七言绝句

莳兰盈缶向春荣，细细幽香扑鼻清。一卷离骚方在几，瞿然因以惕王明。
兰室
作者：弘历
朝代：清
体裁：七言绝句

虽非枝叶嗅皆香，亦岂深林不变芳。今古画兰率五出，呼从其俗正何妨。
兰室
作者：弘历
朝代：清
体裁：七言绝句

谢景涤乎楚左徒，翩然来伴座之隅。相看但使得兰趣，一缶宁于九畹殊。
兰室
作者：弘历
朝代：清
体裁：七言绝句

阙咏斯斋阅二年，回思阙咏意悽然。同心其臭系辞著，名在离骚花谱前。
兰室口号
作者：弘历
朝代：清
体裁：七言绝句

一窗嫩日正和暄，与善人居味古言。却笑奉宸太著相，国香真个植盈盆。
兰室口号
作者：弘历
朝代：清
体裁：七言绝句

兰固四时皆有之，今朝对觉与春宜。宁因砌卉迟芳信，即景欣他入楚辞。
兰室口号
作者：弘历
朝代：清
体裁：七言绝句

兰固而今五出花，亚盆温室几枝斜。离骚设弗读朱注，谁识千秋总蹈差。
兰室口号
作者：弘历
朝代：清
体裁：七言绝句

几缶幽芳傍坐端，无须畹亩诩丛攒。不难入室与俱化，怀矣善人遇却难。
兰室口号
作者：弘历
朝代：清
体裁：七言绝句

年年兰室必留诗，未免国香嫌费辞。侵晓同云晨作霰，希浓雪亦鲜吟思。
兰室口号
作者：弘历
朝代：清
体裁：六言诗

无岁不入兰室，无春不咏兰香。比似善人君子，亲之可得相方。
兰室口号
作者：弘历
朝代：清
体裁：七言绝句

笑他着相内臣忙，一缶迎人又吐芳。入室不闻香语切，性成习合敬无遑。
兰第锡董椿李奉翰奇丰额各报雨诗以志事
作者：弘历
朝代：清
体裁：七言律诗

淮扬方报初旬雨，便冀恩膏渐以南。奇李兹称中浣泽，实资农利润斯覃。那无遥望方寸慰，更切近希午夜惭。虽曰清明犹可俟，虔祈赦过霈时甘。
关九思山静日长
作者：弘历
朝代：清
体裁：七言绝句

法真不愧王黄鹤，神亦能传唐子西。即此卓然足千古，谓多七字与重题。
关九思松壑携琴图
作者：弘历
朝代：清
体裁：七言绝句

临流坐石眄长空，相荅还听松下风。有客携琴来谷口，便将动操响应同。
关九思白云红树
作者：弘历
朝代：清
体裁：七言绝句

锦绣过云远嶂扶，茅庵绝客不劳呼。于前仿赵后开董，却是山庄即景图。
关仝寒山行旅图
作者：弘历
朝代：清
体裁：古风

来往何纷沓，关山自逦迤。步馀霜迹白，望里峰容紫。沽酒向茅棚，问渡愁野水。妙矣画中趣，悠哉画外旨。谁非行旅人，朅然独传此。
关仝山溪待渡
作者：弘历
朝代：清
体裁：七言绝句

磔裂已看纑地陈，溪山千古自精神。苍然暮色横川上，尚有担囊待渡人。
关内菊花更佳率成一首
作者：弘历
朝代：清
体裁：五言律诗

香色真无二，风标只合閒。依然临曲砌，宛与见南山。露重英犹馥，霜轻叶未殷。如何耐冷物，也觉厌边关。
关圣祠
作者：弘历
朝代：清
体裁：七言律诗

萧寺疏钟引客寻，覆阶松柏绿森森。壁图省识风云气，天汉长悬忠勇心。绕屋竹风翻妙偈，当空水月涤尘襟。苾刍为纪生平迹，饶有閒情论古今。
关外
作者：弘历
朝代：清
体裁：七言律诗

关外田经历历看，不禁额手为农欢。高原固喜仓箱近，下隰依然颖栗攒。菜圃瓜棚赖生计，思艰图易廑心官。更披方伯情形报，五日愁怀一日宽。
关外
作者：弘历
朝代：清
体裁：七言律诗

关外田赢关内佳，连朝马上看来皆。低虽经潦消原易，高自如云茂正排。茅舍地头还种韭，瓜篱墙角更堆柴。睹斯生计较彼可，将曰纾怀转缱怀。
关外
作者：弘历
朝代：清
体裁：古风

关里收麦已将毕，关外麦苗云始黄。大干所限气候异，南界递暖北界凉。例此田功当渐迟，却见黍穗吐山冈。似又早于关以里，农经端委殊难详。或云一种早穗者，往往秀实先于常。徒言格物岂易格，对时课稼惟勤蘉。
关外
作者：弘历
朝代：清
体裁：古风

昨日雨由东北过，云脚行山亦恒理。凹坂渐车略馀泞，纱衣破寒度迤逦。溪弗致涨田受益，高下禾黍芃如洗。虽为泽惜欠渥优，每不知足自责已。絜矩人情胡不然，为君难此一端耳。
关外山田·其一
作者：弘历
朝代：清
体裁：七言律诗

关外山田尽作梯，漠南风景似江西。水流野涧全无彴，谷转荒村别有蹊。乐事食瓜兼剥枣，生涯炊黍更蒸藜。百年赤子经休养，物土耕桑六合齐。
关外山田·其二
作者：弘历
朝代：清
体裁：七言律诗

半载宵衣课雨旸，停鞭一览乐无央。却欣民色浑非菜，即看云容欲作黄。玉塞甫田迟钱镈，羽林飞骑漫腾骧。昨年惕厉今犹忆，且喜秋临淮海扬。
关山月
作者：弘历
朝代：清
体裁：古风

关山月，秋倍明，塞枫碛草凉飔生。皎皎悬空漠海白，沙蛩霜雁寒声并。关山月，今异昔，烽烟久靖田畴辟。不似当年戍卒忆家乡，亦或战场覆没孤魂魄。关山月，昔异今，即今秋蒐乘兴惟閒吟。前车堪作后车鉴，持盈保泰惕予心。
关山月四首林中策杖雅宜骚客之招座上停杯聿称诗人之问况乎金秋云仲玉魄就圆值此日之龙堆益增佳丽非昔年之雁塞惟助凄凉聊即景以拈题用寓怀而展兴体成七绝诗各一章 其一 岭头月
作者：弘历
朝代：清
体裁：七言绝句

侵人夕霭怯衣单，是处川原近广寒。却似今朝东岭上，嫦娥双手奉金盘。
关山月四首林中策杖雅宜骚客之招座上停杯聿称诗人之问况乎金秋云仲玉魄就圆值此日之龙堆益增佳丽非昔年之雁塞惟助凄凉聊即景以拈题用寓怀而展兴体成七绝诗各一章 其三 碛中月
作者：弘历
朝代：清
体裁：七言绝句

笛里关山牧马嘶，秋声秋色总诗题。谁知此夜中庭月，曾照当年戍卒啼。
关山月四首林中策杖雅宜骚客之招座上停杯聿称诗人之问况乎金秋云仲玉魄就圆值此日之龙堆益增佳丽非昔年之雁塞惟助凄凉聊即景以拈题用寓怀而展兴体成七绝诗各一章 其二 平湖月
作者：弘历
朝代：清
体裁：七言绝句

平湖淼淼望无穷，镜样圆规印碧空。何异洞庭微叶脱，鸥波潋滟鲤鱼风。
关山月四首林中策杖雅宜骚客之招座上停杯聿称诗人之问况乎金秋云仲玉魄就圆值此日之龙堆益增佳丽非昔年之雁塞惟助凄凉聊即景以拈题用寓怀而展兴体成七绝诗各一章 其四 毡庐月
作者：弘历
朝代：清
体裁：七言绝句

铃索栏边忆桂花，垂垂金粟几枝斜。结璘独不孤诗约，依旧光明映绿纱。
兴京
作者：弘历
朝代：清

姬室于豳日，炎刘起沛时。一人方缔造，四海遂为基。皇涧犹然在，皋门尚可思。屏藩堪示固，宫室不言卑。往者争雄际，同归出众姿。秋风经故国，膏雨遍新陂。父老迎鸾驭，材官卫羽旗。初来尤切切，欲去更迟迟。言念皇图缵，端维厚德垂。凛乎同驭朽，告我后人知。
兴京再叠癸亥五言十韵
作者：弘历
朝代：清
体裁：五言排律

癸亥至癸卯，�春秋阅时。惟人怀故土，况我任承基。开创惟天佑，经营廑祖思。同心勖子弟，努力共尊卑。一战摧强敌，八旗总健姿。南途逼京国，多卒覆荒陂。如柏遁归辔，朝鲜竖义旗。沈辽取有继，宫殿建无迟。图大鸿谋远，宅中燕翼垂。即今大一统，前烈万年知。
兴京叠旧作韵
作者：弘历
朝代：清
体裁：五言排律

一成传昔代，六御驻秋时。鼎峙留都近，龙兴大业基。经营堪想像，继述益怀思。陟巘爰瞻迥，降原复相卑。地呈龙凤阙，天畀日星姿。庐旅溯过涧，椅桐纷树陂。风云环帝座，黔赤迓王旗。缔造诚恢廓，混同岂留迟。重来心越悚，永佑德恒垂。奕叶钦堂构，艰难尚克知。
兴京叠癸亥旧作五言十韵
作者：弘历
朝代：清
体裁：五言排律

阅年廿四久，拜祖仲秋时。定鼎缅初创，契龟溯始基。四攻分路入，一战启神思。雄奋子兮弟，志同尊与卑。搴旄多上勇，决策自英姿。明将身膏斧，败军血染陂。朝鲜降合栅，叶赫惧旋旗。豳野安斯固，沈阳取不迟。艰辛伊古独，缔搆至今垂。书事述实录，期均薄海知。
兴安杂咏·其一
作者：弘历
朝代：清
体裁：七言绝句

一岭暄寒顿尔分，鸿钧那复费功勤。今年秋令长往岁，依旧高峰簇绿云。
兴安杂咏·其七
作者：弘历
朝代：清
体裁：七言绝句

晓寒午暖自其常，驰射仍须换薄裳。明识秋阳当杲暴，毡庐晨起见轻霜。
兴安杂咏·其三
作者：弘历
朝代：清
体裁：七言绝句

崇古山川大块文，宁须点笔更云云。忽闻仙籁云端发，却是林间过鹿群。
兴安杂咏·其二
作者：弘历
朝代：清
体裁：七言绝句

千二百人善鱼贯，合围致远复钩深。学如明道称纯粹，见猎依然有喜心。
兴安杂咏·其五
作者：弘历
朝代：清
体裁：七言绝句

旧部新藩前后随，便教有喜众同知。曾孙九岁学围出，我更何须镊白为。
兴安杂咏·其八
作者：弘历
朝代：清
体裁：七言绝句

谁能到此默无情，地迥山高水复清。武帐待围还有暇，促教短句八章成。
兴安杂咏·其六
作者：弘历
朝代：清
体裁：七言绝句

等城清晓视调羹，赐食聊因比大烹。饱暖饥寒寓忠恕，讵惟宰肉拟陈平。
兴安杂咏·其四
作者：弘历
朝代：清
体裁：七言绝句

吉骢择地小驱诸，筋力自知不似初。峻坂下驰已弗作，底须谏猎马相如。
兴安络纬至小而色绿率笔图之兼题以句·其一
作者：弘历
朝代：清
体裁：七言绝句

依稀果蠃负螟蛉，塞草霏黄尚作青。可惜徐黄曾未睹，为传蠕动补虫经。
兴安络纬至小而色绿率笔图之兼题以句·其三
作者：弘历
朝代：清
体裁：七言绝句

跂跂脉脉露华枝，欲上寒英意转迟。大小略殊牟益画，风流浑脱惠连诗。
兴安络纬至小而色绿率笔图之兼题以句·其二
作者：弘历
朝代：清
体裁：七言绝句

莎坂苍烟动股鸣，云閒天淡碛垣清。若教赋质渝关里，答响流黄更觉情。
兴安络纬至小而色绿率笔图之兼题以句·其四
作者：弘历
朝代：清
体裁：七言绝句

何必花棚草舍寻，一番画取更长吟。閒听静想评形似，毡室清宵冷逼衾。
兴州揽古言怀
作者：弘历
朝代：清
体裁：古风

兴州于古为遐荒，长城筑守防秦亡。辽金元渐开版章，惜哉宅中未久长。纵有墨客怯塞凉，挂一漏百名空偿。建置今亦不可详，大清一统抚万方。皇祖于斯辟山庄，山川增色田野穰。垂法示后深意藏，文臣扈跸翰墨香。马迁青云譬不妨，虽然所重在觐扬，绍庭善继百世昌。
兴师二十韵贵州松桃厅逆苗石柳邓勾结湖南永绥厅逆苗石三保聚众焚掠客民延及四川秀山县界命福康安等统兵进�诗以志事
作者：弘历
朝代：清
体裁：古风

黔楚苗叛连，事起仓猝蹙。黔兵小胜屡，楚镇遭殃独。以此贼猖獗，民苗被屠毒。忆自定古州，民苗享安福。镇筸更设前，防禦非不宿。归流数十年，杂处任耕牧。久已不知兵，突遇乱生速。兹审知详悉，昨冬逆谋伏。幸遣福康安，治钱移滇督。闻故驰至黔，正大解围复。乘胜靖松桃，后路期清肃。入楚洗群匪，善后细筹熟。延及川之孽，新督率兵戮。会合势更壮，京观筑待卜。三思苗之变，非我利其族。作乱害生灵，荼众投坑谷。兴师不得已，曲直天昭瞩。楚军无可望，祇守镇筸笃。渴待黔与蜀，雄军助邻域。靖逆奠穷黎，一日三捷续。
兴济坝
作者：弘历
朝代：清

易闸兹为坝，议因辛卯行。脊犹出水尺，涨乃泄川平。北固晏津郡，东虞潦泺氓。一兴利一弊，要度重和轻。
兵行据勒保奏副都统乌什哈达岱森保带领索伦达呼尔兵头起于正月二十四日前抵西宁所有驼只马匹及应行裹带之盐菜口粮等项预备敷馀已自正月廿七日至二月初十日先后按起全行出口赴藏览奏欣悦因成是什
作者：弘历
朝代：清
体裁：七言律诗

内地兵行久定章，侵陵勿许禁原详。涂经饱暖谕之宿，畺吏周资理亦当。助马堪嘉众青海，卫程倡始两藩王。天时人事胥徵顺，益慎师贞盼捷忙。
其相韘石中金星如青金龙尾皆有之而玉则未之前闻偶因制器得兹蕴金易称乾为金为玉斯乃天然其相合德者耶辄以为韘而系以诗
作者：弘历
朝代：清
体裁：五言律诗

谁知出璞已，中更拣沙藏。未见山经纪，难穷物产良。圆如湛秋宇，点似缀星芒。观德资钩控，天然金玉相。
养云轩
作者：弘历
朝代：清
体裁：五言排律

云轩山之椒，养云因得名。古书趣既永，春镫何碍清。我时方望雪，小憩那怡情。惟是增戚戚，几见吐英英。何当合肤寸，沛然飞六霙。
养云轩
作者：弘历
朝代：清
体裁：七言绝句

写楹几缕落山陂，尔许时哉始见兹。养得夏云能作雨，不嫌冉霈略嫌迟。
养云轩
作者：弘历
朝代：清
体裁：五言律诗

到来卓午晴，忽见吐英英。越是沾膏后，偏饶奢望生。写楹酝酿势，布宇卷舒情。今岁云真好，高轩信副名。
养云轩
作者：弘历
朝代：清
体裁：古风

名山多奇境，平陵构疏轩。轩中何所有，朝暮饶云烟。坌入既不拒，写去忽复旋。高咏陶氏停，欲笑苏家攓。蓄矣发应时，为霖利大田。
养云轩
作者：弘历
朝代：清
体裁：古风

名山必生云，云实藉乎养。一往而弗留，作雪艰致广。于春正合斯，轩名副酝酿。然亦须有施，东郊于耜仰。念每先乎民，夫岂为游赏。
养云轩
作者：弘历
朝代：清
体裁：古风

岩半虚轩俯明湖，爱此兼得山水趣。因之酝酿易生云，叆靅亦恒于此住。迩来膏泽足青郊，禾黍怒长麦秋属。却是宜晹日以晅，无藉容容致雨霔。分付养者须靳之，莫使出楹满空布。
养云轩
作者：弘历
朝代：清
体裁：七言绝句

岩室无端倚翠微，朝岚夕霭蔚雰霏。便应满贮英英气，留待三春作雨飞。
养云轩
作者：弘历
朝代：清
体裁：古风

水云养以湖，山云养以室。据山复近水，云相兹合一。弗雨已半月，为霖应此日。徒养而无施，讵曰丰隆秩。絜矩于惠民，勿问乃元吉。
养云轩
作者：弘历
朝代：清
体裁：七言律诗

瑞霙迩每布膏勤，恰坐岩轩号养云。讵为綵檠玩檐艳，端欣素霭吐氤氲。低含前沼近相接，浓羃西山远莫分。春泽岂辞多益善，东郊于耜待兴耘。
养云轩
作者：弘历
朝代：清
体裁：古风

笋舆向东行，回望西山远。英英乍吐峰，轻已布空满。岩轩过路傍，养云额名宛。养而施为益，养而靳为损。寄语肤寸合，渥澍庶霈晚。
养云轩
作者：弘历
朝代：清
体裁：古风

触景率题名，养云向所额。写或出其楹，养亦护乎席。然而写近失，养乃邻于得。是写为扬厉，而养为蕴藉。云惟付容容，无心亦无迹。
养云轩作歌
作者：弘历
朝代：清
体裁：古风

每当望雨时来此，谓轩养云靳泽矣。其或盼晴时临轩，又惧养云作霖否。惟有时若心无萦，乃识养云致佳美。霙霙写座合山烟，□□出楹接溪水。放之则弥卷退藏，是谓得养之正理。然而云乎及轩乎，原漠不知其所以。而我把笔逞云云，躁人辞多难避耳。
养云轩叠旧作韵
作者：弘历
朝代：清
体裁：古风

自我常望霖，养云因名轩。义取遍崇朝，瑞匪誇非烟。迩来何厚幸，每与云周旋。霭霭时欲留，英英若可攓。乐宁为山水，兴锄泽甫田。
养云轩口号
作者：弘历
朝代：清
体裁：七言绝句

昨冬三白欣稠遇，开岁微嫌弥月晴。寄语空空养云者，放教肤寸作祥霙。
养云轩有会
作者：弘历
朝代：清
体裁：古风

名山率出云，以其有蓄养。虽曰体乃实，而孕气恒盎。筑轩当崥啼，既虚仍复敞。云生不期生，云往弗禁往。是谓得大公，作雪恩益广。
养和堂
作者：弘历
朝代：清
体裁：古风

书室朴而雅，径佳委曲通。古梅峙一缶，南枝意已融。是诚养和乎，吾意与之同。万民登春台，宁无一困穷。
养和室
作者：弘历
朝代：清
体裁：七言绝句

交养由来内外通，春和一室趣无穷。便如九十韶光富，也在冲容酝酿中。
养和室
作者：弘历
朝代：清
体裁：古风

养和有二义，一曰养在已。胸中十分春，是即其注矣。一曰养在人，四海春台里。风风雨雨间，化泽被远迩。子曰和不同，斯之谓君子。其养应如何，克己与复礼。
养和室
作者：弘历
朝代：清
体裁：古风

啬神非吾希，种秫非吾怡。发而皆中节，闻之吾子思。是必有所养，其和匪矜持。不为内欲扰，不为外物移。如元首万善，如春冠四时。冲融去安排，位育庶可几。
养和室
作者：弘历
朝代：清
体裁：七言绝句

阳瘅土膏方发脉，冻消春水欲生波。园中芳信犹迟待，天地于斯亦养和。
养和室口号
作者：弘历
朝代：清
体裁：七言绝句

一室冲融号养和，窗前春物未婆娑。诸凡未发先为蓄，吾亦于斯所得多。
养和精舍作
作者：弘历
朝代：清
体裁：五言律诗

和固应春养，四时无不宜。蔼然近斯矣，颙若跂予之。讵谓柳梅卉，那烦琴瑟丝。空空心合室，默契发生资。
养和精舍有会
作者：弘历
朝代：清
体裁：七言律诗

发而中节谓之和，和必由中藉养多。达道自资大本耳，反身岂外正心么。试看芽纽蕾含始，却胜嫣红姹紫罗。方寸有为及无欲，斯之未信敢言他。
养心殿即事
作者：弘历
朝代：清
体裁：古风

膏雨频沾洒，首夏诚清和。日照弗炎腾，风送致爽过。彤殿岂閒居，魁卷阅如何。藻缋非所尚，敷陈在所罗。就此获者搜，虑彼失者多。吁俊期真材，吾宁取揣摩。
养心殿古干梅
作者：弘历
朝代：清
体裁：七言律诗

为报阳和到九重，一枝红绽暗香浓。亚盆漫忆辞东峤，作友何须倩老松。鼻观恭来谙断续，心机忘处对舂容。林椿妙笔林逋句，却喜今朝次第逢。
养心殿对雨
作者：弘历
朝代：清
体裁：七言律诗

傍申西北又云生，倏晦遥闻雷鼓声。未甚鸣微鸣以雨，其来速去速而晴。琉璃滑霤垂泉响，平磩坚墀积水明。分寸弗成定何益，不能为慰祗为怦。
养心殿对雨
作者：弘历
朝代：清
体裁：七言绝句

午热西南蒸腻云，晚来遂落雨丝棼。琉璃瓦滑易为溜，未及优沾未足云。
养心殿对雨
作者：弘历
朝代：清
体裁：五言律诗

夏祭临方泽，斋居广殿清。族云藏日影，澍雨落檐声。晚黍原资泽，熟麰实赖晴。目前斯愿霁，无定是人情。
养心殿对雨
作者：弘历
朝代：清
体裁：古风

夜雨喜朝晴，气净郊外道。麦收禾正长，再霈觉益好。广殿暑不侵，傍晚族云浩。䃱磹挟雷鼓，立霔三峡倒。顿挫复淋漓，八音繁会巧。优渥符时行，宜农惬心祷。
养心殿对雨
作者：弘历
朝代：清
体裁：古风

明始御斋宫，兹仍居内殿。敕政亦云毕，憩躬值清晏。未末申之初，西北升云片。轰砉乍鼓雷，煜霅欻飞电。倏忽黯天中，急霔落银箭。鸳瓦易为溜，檐齿喧鸣遍。须臾过雨阵，朗霄夕阳绚。于泽岂辞多，农况适亲见。虔虔祝时和，粥粥承天眷。
养心殿对雨
作者：弘历
朝代：清
体裁：五言律诗

西北阵云披，雷声送雨丝。约沾一二寸，刚历未申时。炎气快心涤，凉风拂面吹。正当收麦际，晚霁恰相宜。
养心殿对雨
作者：弘历
朝代：清
体裁：古风

过午云似凑，逮未色变黄。须臾为昏霾，飕䬟风渐狂。又复无雨冀，反侧愁不遑。岂料风催雨，顷刻霔霈霶。疾更继以徐，历申酉戌长。鸳溜如玉瀑，扣砌疑银塘。丰泽有畎亩，斸土差中常。高地润三寸，洼地四寸强。额手逢望外，喜共农夫庆。然恐喜邻骄，点笔增徬徨。
养心殿对雨作
作者：弘历
朝代：清
体裁：七言律诗

晓晴卓午忽生云，隐隐雷声自远磤。才觉微凉几点落，忽催急阵乱丝棼。砖铺平磩潦易积，瓦滑琉璃瀑早闻。曾未逾时势消散，祗为嗟惜那为欣。
养心殿对雨作
作者：弘历
朝代：清
体裁：古风

适来郊雨已称佳，心犹不免嫌未畅。还宫广殿坐清昼，洞启纱疏眄云状。密铺四宇浓且低，历午达申势酣放。京兆晓报二寸沾，其实言过恐无当。斯乃既优复既渥，助我稚苗长诚谅。转思麦收尚栖亩，快雨快晴希两偿。
养心殿对雨志怀
作者：弘历
朝代：清
体裁：古风

适才郊外来，悉心阅农务。高下总回青，刺土新秧布。下隰实润湿，高原耕不误。及观太液池，涸泽仍如故。因思再雨佳，傍晚霏甘澍。鸡树枝生烟，鸳瓦溜垂霔。玉沟流不及，扣砌积水聚。此雨诚酣畅，畎渠定灌注。清苑应普沾，潞河通舟路。交易噬嗑资，刳木涉川输。民惟赴时勤，我以大公付。绝胜补偏为，功倍天恩遇。
养心殿对雪
作者：弘历
朝代：清
体裁：五言律诗

密雪洒遥天，同云冻宇连。宫梅重糁玉，殿柳先装绵。节卜春和近，恩叨帝泽宣。陇畦凝思处，绿麦正芊芊。
养心殿斋居
作者：弘历
朝代：清
体裁：五言律诗

中祀弗迁坐，斋居一例诚。食非戒辛辣，乐定彻音声。半夜闻霏雪，逮辰幸放晴。慰和虞并集，总是为春耕。
养心殿斋居
作者：弘历
朝代：清
体裁：五言律诗

中祀斋两日，毖躬同一心。不迁居亦谨，无怠志惟钦。静验盈虚理，穆如师保临。迩来云气作，便冀霈甘霖。
养心殿斋居
作者：弘历
朝代：清
体裁：五言律诗

云散日犹嫩，风来夏亦凉。芸帷暑不到，莲漏昼方长。书秩星惟火，易钦柔遇刚。天时人事协，自省转徬徨。
养心殿斋居
作者：弘历
朝代：清
体裁：古风

南郊有成例，迁坐居斋宫。北郊弗迁坐，便殿如常同。礼虽有区别，一例致戒躬。三日无不阴，数点旋霁空。益滋渴望焦，况复扇炎风。深沈九重高，尚难禁蕴隆。茅檐与黍亩，民艰念何穷。
养心殿斋居
作者：弘历
朝代：清
体裁：七言律诗

园居昨近颇清凉，何事炎歊觉异常。祗合下帘坐深殿，不禁朱日照红墙。短长试验昼还夜，消息从占阴与阳。我有奉三临万责，金柅爻象敢时忘。
养心殿斋居
作者：弘历
朝代：清
体裁：古风

夏五此斋居，历年颇觉炎。春末夏之初，幸逢膏泽沾。虞过弗虞欠，气清爽亦兼。朗照蒸溽消，凉飔拂筠帘。肃意祝宜旸，穑事勤筹占。
养心殿斋居
作者：弘历
朝代：清
体裁：五言律诗

已过立夏节，孟夏倏将临。曦影下阶去，纱纹上牖深。昼长馀有暇，古史绎堪寻。好乐真无射，惟斯足养心。
养心殿斋居
作者：弘历
朝代：清
体裁：古风

旭影迟前阶，风炎避广殿。遵例座弗迁，祛辛食则变。无逸敕几政，有吁觐俊彦。卓午亦馀暇，披凉不知倦。欹案展芸编，疏屏辞綵扇。夕舂云气浓，因之复生羡。
养心殿斋居
作者：弘历
朝代：清
体裁：五言律诗

郊祭御斋宫，馀非迁坐躬。肃仪虽有别，致敬本来同。敕命励无逸，祈年吁屡丰。底知春意发，梅朵亚盆融。
养心殿斋居对雨之作
作者：弘历
朝代：清
体裁：古风

斋戒企神接，静正希心养。云凑飞�来，气涤朱明爽。鸳瓦俯垂溜，鸡树仰承响。绻彼田野间，多稼如助长。未敢即怡慰，对时玩物象。施命体含章，系柅慎攸往。
养心殿斋居雨后作
作者：弘历
朝代：清
体裁：七言绝句

雨过河源爽气鲜，炎风不到黼屏边。咄哉无易由言尔，可忘周书廿七篇。
养心殿晚坐
作者：弘历
朝代：清
体裁：古风

不雨时正热，铜龙赫日炳。宫墙高数仞，糊赪光益烱。然亦有权便，朵殿坐深靓。纱疏闭弗支，炎气难为梗。翻书研道精，摘句消漏永。因怀居易诗，自然凉足领。忽复问军邮，笑我安能静。
养心殿晚坐
作者：弘历
朝代：清
体裁：七言律诗

今日还宫明日斋，细旃广厦足澄怀。披芸率可精诠绎，摛藻亦因韵语排。殿角飔轻无暑气，天中曦永慢时牌。晚来又见浓云布，雨正何妨晴究佳。
养心殿晚坐
作者：弘历
朝代：清
体裁：七言律诗

又当冬季还宫候，回忆往时意惘然。旬日问安从此罢，三年如幻忽其迁。登秋旸雨多逢若，出治刚柔敢用偏。廑念豫工尚稽就，黄流虔祝顺归川。
养心殿晚坐
作者：弘历
朝代：清
体裁：古风

园亭多水木，自是气清凉。宫禁翡翠瓦，五雉围红墙。夏候所弗宜，暖气蒸炎阳。朝仪讵可阙，适已宁云臧。兹来乃迥别，竟日爽风飏。立秋迟三日，律先报白藏。晨从郊外来，多稼云将黄。既欣望岁稔，且免筹边章。九州奏书达，云时若雨旸。诸凡皆顺吉，惟是敬不遑。
养心殿晚坐
作者：弘历
朝代：清
体裁：古风

园林夏气清，宫庭市烟近。视朝不可阙，暑节彤闱返。雨沾弗觉炎，凉飔鸡树晚。此时虽几閒，农务筹迩远。大抵麦收佳，禾黍苗芃菀。但祈时旸若，可冀西成允。谁为无望人，望岁吾尤�。
养心殿晚坐
作者：弘历
朝代：清
体裁：五言律诗

宫殿节临热，今朝了不炎。岂非当夏令，幸以泽优沾。有暇较书画，无偏敕恕严。敢因逭愁雨，益切敬勤兼。
养心殿晚坐
作者：弘历
朝代：清
体裁：七言律诗

敛尽秋云祇碧天，目依寥泬望澄鲜。风来殿角吹衣表，日上窗棱朗座边。几度往还明未久，谁知时节暗为迁。蟾光徐散琉璃瓦，坐看轮匡欲就圆。
养心殿晚坐
作者：弘历
朝代：清
体裁：古风

既雨遂望晴，我贪自觉甚。实以祈年忧，先时每勤恁。昨近始快霁，乌饱扶桑椹。腾辉耀天中，溽润消以审。岂不赫炎歊，筹农廑夙禀。轻重权其间，广殿况荫�。颇弗苦暑蒸，惟益祝岁稔。傍晚爽风来，翻书试研品。
养心殿晚坐
作者：弘历
朝代：清
体裁：古风

明当视朝章，今朝返禁闱。宫墙糊赪壤，殿瓦黄琉璃。朱明易致炎，讵若园林宜。勤政贵克己，乐此不为疲。傍晚曦影落，檐角来凉飔。澄心豫消暇，恭已茂对时。
养心殿晚坐
作者：弘历
朝代：清
体裁：五言律诗

清秋入紫禁，皓日上彤疏。热纵馀波在，时知大暑除。欣惟曝稼穑，暇亦阅诗书。七月豳风咏，民艰每切予。
养心殿晚坐对细雨
作者：弘历
朝代：清
体裁：古风

逾月晴既久，傍晚雨方细。夏云时聚散，总未滂沱致。往来道途间，安行荷天赐。然实望虑并，方寸两难置。大礼今已成，一意廑农事。待泽亟斯时，优霈庶其遂。
养心殿晚坐效白居易体
作者：弘历
朝代：清
体裁：古风

都京亿万户，烟火从来盛。紫禁虽九重，自当炎夏令。未如御园中，水木实清净。视朝纵循仪，一端示勤政。避炎而弗行，岂曰持躬敬。宫墙日影落，殿角风来竞。五明讵藉挥，三幡颇堪證。白傅亦有言，凉乃生心定。心定更几暇，遂因试理咏。
养心殿晚景
作者：弘历
朝代：清
体裁：古风

宫殿琉璃瓦，日照炎越欻。心以盼快晴，觉欣弗觉郁。庭除列盆植，更喜爽风拂。彤墙隐下舂，飒景含隆崛。明朝御太和，垂衣觐簪绂。
养心殿晚霁对景成咏
作者：弘历
朝代：清
体裁：古风

日落西北天，云收东南宇。朵殿了不炎，爽风拂檐庑。黄山松森森，建州兰楚楚。古植与清芬，相投本水乳。心为时旸欣，可以理吟绪。
养心殿杏花
作者：弘历
朝代：清
体裁：古风

托根依玉砌，绽蕊临珠殿。却羞欺雪梅，小试宜春面。案香风度帘，昼静霞明扇。方廑蔀屋忧，未拟华林宴。
养心殿杏花
作者：弘历
朝代：清
体裁：七言律诗

昨夜女夷剪绛纱，网轩新对一枝斜。因思杜牧风流句，又见清明时节花。戏蝶不妨供点缀，流莺未许恣周遮。色香纷处堪清悟，石鼎烹云沃道芽。
养心殿杏花
作者：弘历
朝代：清
体裁：七言律诗

清晓光风拂玉墀，绛云香雪映窗枝。无端春暮相看际，正是年来共赏时。脉脉难传徒画笔，盈盈不尽是芳思。荣枯悟得皆常住，谁藉传真谷与熙。
养心殿杏花叠前韵
作者：弘历
朝代：清
体裁：古风

吉亥将耕耤，斋居临朵殿。映轩芳树嘉，复睹春风面。难寻吟思邈，依旧阳和扇。望泽方忧农，遑适清閒宴。
养心殿碧桃树·其一
作者：弘历
朝代：清
体裁：七言绝句

芳姿拈咏感无端，露井依依艳未残。九十韶华都过也，尚携春色待人看。
养心殿碧桃树·其二
作者：弘历
朝代：清
体裁：七言绝句

岂是春光为少留，新愁旧恨记从头。由来仙树元都种，不落诗人泪不休。
养性殿即事
作者：弘历
朝代：清
体裁：七言律诗

例以初韶迓新祉，庆开八帙拂吟笺。题词又复逮三岁，归政仍当候五年。柏植假山渐成古，梅称真树欲含妍。有无为里分心性，一字总须养以全。
养性殿口号
作者：弘历
朝代：清
体裁：七言绝句

养心养性分动静，春月春风殊昔今。觉丙申遥丙辰近，陡思策语尚沉吟。
养息牧阅马
作者：弘历
朝代：清
体裁：五言排律

坰场亘沈野，刍牧接辽濆。养息良驹盛，调闲众圉分。三千突騋牝，五色耀卿云。骤似波铺地，看如锦叠纹。无邪思古训，斯作喜今群。敢忘驱驰际，用兹佐六军。
养正四咏 其一 寝门视膳
作者：弘历
朝代：清
体裁：古风

寝门虔问视，日三念在兹。食察寒煖节，体询安否宜。大舜慕五十，孟氏称孩提。西伯仁人哉，由来因此推。立爱千秋法，锡类百王基。
养正四咏 其三 弓矢喻政
作者：弘历
朝代：清
体裁：古风

弓矢少所习，自谓能尽妙。得弓漫称良，弓工曰非好。于弓犹失之，况于理之藐。更宿命京官，政教勤探讨。絜矩励实行，文皇信有道。
养正四咏 其二 丹书受戒
作者：弘历
朝代：清
体裁：古风

归放马牛已，勤思天保定。斋三受丹书，端冕东面听。轩顼道无奇，曰敬胜义胜。怵惕铭席端，如临师保命。君鉴讵殊途，外王本内圣。
养正四咏 其四 乐受格言
作者：弘历
朝代：清
体裁：古风

洛中有逸士，徵聘来殿庭。须鬓已皤然，何异甪里生。两言实得要，敬佩书诸屏。迂儒陈礼乐，方士谈蓬瀛。浅言至理赅，不愧学行名。
养源书屋
作者：弘历
朝代：清
体裁：五言律诗

书屋琳池上，因之号养源。盈科学以喻，絜矩政堪论。都是怀惭处，宁其悦目存。芸编原满架，祇惜偶披翻。
养源书屋
作者：弘历
朝代：清
体裁：五言律诗

山半艰致水，成池此一区。亦堪受风月，岂必忆江湖。搆屋临其上，乘閒憩以吾。片时心适静，或契养源乎。
养源书屋
作者：弘历
朝代：清
体裁：古风

碧云寺之水，引流至香山。香山非无泉，其势逊此焉。既已据上流，斯可谓之源。书屋搆其侧，养源因名旃。絜矩思万理，率自源而沿。心即理之源，养心万理端。莫善于寡欲，聊以示要诠。
养源书屋有会
作者：弘历
朝代：清
体裁：古风

去岁咏养源，絜矩至于心。今岁咏养源，更进于心斟。譬如泉之源，尽处惟空崟。心源曰于何，天命谓性谌。心微有其迹，性无形象任。亦如泉尽处，空空那可寻。敕几养心殿，孜孜勤不禁。娱老易养性，以待倦勤临。然斯涉妄希，权此听泉音。
养源书屋有警
作者：弘历
朝代：清
体裁：七言律诗

蓄水因之号养源，养源岂谓玩潺湲。譬如心乃身之主，可识君为臣所尊。絜矩益惟增惕息，作师宁祗在空言。临池堪用思民鉴，触目应知道以存。
养粹堂
作者：弘历
朝代：清
体裁：古风

今日心实佳，不可孤新爽。陟降却匪遥，山堂更一往。十步五步歇，役劳非鞅掌。升堂众亦息，摘句清劳享。是谓各尽职，纯粹于斯养。
养粹堂
作者：弘历
朝代：清
体裁：古风

壁立廊之后，棱棱殊戍削。盘旋侧径攀，亦复登垠堮。其上有书室，既幽更清廓。万物无不备，于何识崖略。是谓纯粹精，韦编义堪酌。设问养之方，无欲天攸若。
养粹堂
作者：弘历
朝代：清
体裁：古风

山堂据崇阜，旷望非深邃。以其邻敷露，颜之曰养粹。取例横渠铭，无非淑身义。更远溯子舆，曰养浩然气。浩然无不纯，纯即粹之致。然而孟近傲，未若张平易。居高心自卑，时存近民意。
养粹堂得句
作者：弘历
朝代：清
体裁：七言绝句

羲象分明曰纯粹，士希贤圣圣希天。养之亦岂资他术，可见行惟在体乾。
养粹堂自箴
作者：弘历
朝代：清
体裁：古风

细绎粹之文，大易为始见。六爻胥乾德，发挥一刚健。书堂曰养之，体乾凛明旦。不杂造其精，奚妨几以万。
养素书屋
作者：弘历
朝代：清
体裁：古风

书屋非称华，所称窈而深。插架有惇史，置几有文琴。琴音不解操，史义原可寻。千古治乱鉴，敬怠分一心。往来戒憧憧，安和贵愔愔。养素诠其要，可以当铭箴。
养素书屋
作者：弘历
朝代：清
体裁：五言律诗

书斋宜四时，烟景一窗披。有趣皆归静，无思不入奇。元机真可契，绘事底须施。弃暇芸编展，素心养在兹。
养素书屋
作者：弘历
朝代：清
体裁：古风

华固由素毓，春亦因冬养。韶光纵尚迟，其来自不爽。千林虽突兀，一气已酝酿。试看诸有为，何弗始无象。据坐味名言，其义所包广。
养素书屋
作者：弘历
朝代：清
体裁：古风

山一伏一起，河一回一往。尺蠖屈求伸，虚室暗为朗。万理尽如斯，学固贵涵养。养之莫若素，华文心则放。书屋偶有会，返已失又爽。
养素书屋
作者：弘历
朝代：清
体裁：古风

平生喜读书，处处有书屋。取义各安名，居稽与澡浴。岂必藉林泉，亦非称花木。游心竹素园，涵养于斯淑。神怡兴偶触，点笔咏亦属。
养素书屋
作者：弘历
朝代：清
体裁：五言律诗

朴屋无华饰，洒然称夙心。琴樽亦弗藉，书史每堪寻。閒到斯小憩，兴来或畅吟。凭窗聊揽结，积素正弥林。
养素书屋
作者：弘历
朝代：清
体裁：古风

素为绘画先，礼居忠信后。商可与言诗，纳约必因牖。素亦贵存养，养非由外取。克已仁自归，去蔽明斯受。即境会书意，不知有合否。
养素书屋
作者：弘历
朝代：清
体裁：古风

素固能养人，素亦贵人养。相需相得彰，一二二一仿。即如春与物，夫岂为殊两。非春物弗生，离物春奚盎。蕴之始无形，发之斯有象。徒从物华观，讵识春功荡。
养素书屋
作者：弘历
朝代：清
体裁：古风

素而若可养，其素为有象。素而若待养，其素已成鞅。然则谓养素，实出名之强。南华曾示人，生白趣堪想。
养素书屋口号
作者：弘历
朝代：清
体裁：七言绝句

墨壶琴荐洒然清，一室春和足畅情。举首华镫方在架，微惭未是善循名。
养虚斋
作者：弘历
朝代：清
体裁：七言绝句

倚窗邂逅会心殊，壑趣岩姿个里输。斋养虚还不言养，问心可得似兹无。
养虚斋
作者：弘历
朝代：清
体裁：古风

岩斋虽不高，亦须攀跻上。怪石林立间，足底流泉瀁。朅憩木榻朴，隙地大于掌。下视百里遥，烟泮春晖朗。乃悟方寸中，自可含万象。生白若有言，此虚宁藉养。
养虚斋
作者：弘历
朝代：清
体裁：古风

斋在太虚中，虚亦斋内有。别久偶至斋，依然此虚守。内外本一如，夫何分暂久。是盖斋之长，而亦虚所受。自问据床者，其养若斯否。
养虚斋
作者：弘历
朝代：清
体裁：古风

斋无不虚者，云何名养虚。选字题檐额，盖寓自箴予。虚则无不公，廓然应物如。修身与敷政，胥弗出此欤。试观万景投，而斋概受诸。斋实付不知，是谓养有馀。
养虚斋六韵
作者：弘历
朝代：清
体裁：五言排律

高斋额养虚，其养定何于。隔岁复临此，当春正起予。一空无不受，有欲更须除。宁止听言耳，应推敷政如。虽然类知矣，尚在勉行诸。五字成吟去，又消片刻馀。
养虚斋口号
作者：弘历
朝代：清
体裁：七言绝句

润挹朝岚草木滋，岩斋步到憩移时。山腰有泽诚虚受，即景为咸玩象辞。
养虚斋有会
作者：弘历
朝代：清
体裁：古风

虚自斋之体，养则斋之用。体用互相资，应物无不中。然而斋之养，无为故弗纵。是以斋之虚，有受乃因供。试问坐斋者，可能如是共。
内朗室
作者：弘历
朝代：清
体裁：古风

南华喻虚室，生白实于内。东坡譬斗隙，率欲游物外。二义似径庭，达观审无害。竹篦即竹篦，有唤斯触背。尺宅发清机，朗然常自在。
内朗室
作者：弘历
朝代：清
体裁：七言绝句

明暗相循岂有穷，六根六识蕴其中。蓦逢摩诘还应问，鼓颡花开几度红。
内朗室
作者：弘历
朝代：清
体裁：古风

洞房通窈窕，十笏不为广。纳景乃无尽，外明由内朗。譬之方寸心，顺应涵万象。羲经启秘源，漆园出奇想。同归而殊途，吾且事存养。
内朗室
作者：弘历
朝代：清
体裁：古风

置镫于笼间，外朗由内朗。虚室中生白，廓然涵万象。偶来凭几席，便与搴帷幌。有照都归静，无容不以广。借问于何知，是想非非想。
内阁学士兼礼部侍郎李绂以病致仕归里诗以赐之
作者：弘历
朝代：清
体裁：五言排律

三朝曾侍陛，七十竟悬车。进退诚无忝，丘园信有诸。病馀宜乐志，老去尚耽书。素悃依阊魏，高年息阖庐。学尝兼慕陆，节应上同疏。尤喜临辞阙，嘉谋实起予。
冉至韬光题壁
作者：弘历
朝代：清
体裁：古风

前日坐韬光，观海穷境远。今日登高峰，韬光又平坦。以此识万理，进界无止满。徒爱境致幽，辄复纡画䍐。岚翠度重重，径险遵踠踠。山鸟及山花，夹道纷不断。松翻绿云涛，竹带碧琅粉。不历百磴艰，安知十里近。山僧纵惯经，和南笑而莞。
冉题听松庵书张宗苍补图上
作者：弘历
朝代：清
体裁：七言律诗

又溯梁溪问惠泉，春光到比客舟先。竹炉小试仍松下，龙井携来正雨前。此日真成四美具，当年慢说八禅诠。补图直继诸贤躅，便道同堂岂不然。
冉题寄畅园
作者：弘历
朝代：清
体裁：五言律诗

雨馀山滴翠，春暮卉争芳。搴薜盘云径，披松渡石梁。鸣湍空尘意，列岫澹烟光。更许传佳话，遮留诗债偿。
冉题札什伦布庙
作者：弘历
朝代：清
体裁：七言律诗

晓趁轻凉出苑门，札什伦布焕崇垣。班禅辎重先云至，夏季生衣预沛恩。彼以敬来酬以惠，识其委欲溯其源。庄严每谓非斯谓，那待他人有后言。
冉题狮子林十六景 其一 狮子林
作者：弘历
朝代：清
体裁：七言绝句

狮子林今凡有三，此中塞北彼江南。兮明前后悟文喜，那更重询弥勒龛。
冉题狮子林十六景 其七 磴道
作者：弘历
朝代：清
体裁：七言绝句

丹梯隐现绕嵚嵜，景借金阊此肖之。漫讶高低都入画，可知粉本出天随。
冉题狮子林十六景 其三 假山
作者：弘历
朝代：清
体裁：七言绝句

叠石为峰称假山，亦看峭茜亦孱颜。设论真者如何是，我也疑黂于此间。
冉题狮子林十六景 其九 清淑斋
作者：弘历
朝代：清
体裁：七言绝句

清溪为镜石为屏，淑景当前印育亭。虽是舞风弱柳迟，已欣映雪老梅馨。
冉题狮子林十六景 其二 虹桥
作者：弘历
朝代：清
体裁：七言绝句

弯弯上下影成双，半似虹桥半月窗。铜笛一声随处是，新亭何必忆吴江。
冉题狮子林十六景 其五 清閟阁
作者：弘历
朝代：清
体裁：七言绝句

弆藏虽乏古书画，森列颇饶老柏松。高阁依然是清閟，净名居士可容逢。
冉题狮子林十六景 其八 占峰亭
作者：弘历
朝代：清
体裁：七言绝句

高峰上有虚亭占，墙外烟村赛社灯。幸得逢年一日乐，同民此亦觉相应。
冉题狮子林十六景 其六 藤架
作者：弘历
朝代：清
体裁：七言绝句

石桥宛转俯冰池，架上藤萝枯蔓披。吐叶开花虽有待，迅于驹隙者惟时。
冉题狮子林十六景 其十 小香幢
作者：弘历
朝代：清
体裁：七言绝句

小阁一间冠峰顶，略如元镇供香幢。燕中乍与吴中合，日面何妨月面双。
冉题狮子林十六景 其十一 探真书屋
作者：弘历
朝代：清
体裁：七言绝句

芸编绨几足相亲，名语耽书是宿因。学欲探真知者夥，应思谁果践其人。
冉题狮子林十六景 其十三 画舫
作者：弘历
朝代：清
体裁：七言绝句

凝冰画舫坞中收，莫问名因米及欧。祗有烟波无尽意，四时恒与作乘浮。
冉题狮子林十六景 其十二 延景楼
作者：弘历
朝代：清
体裁：七言绝句

既深而曲复犁然，小小壶中别有天。把笔明窗阅棂影，试思此景若为延。
冉题狮子林十六景 其十五 横碧轩
作者：弘历
朝代：清
体裁：七言绝句

溪水轩前冻尚凝，一般碧色镜光澄。漫于虚实閒评度，且喜虽风波不兴。
冉题狮子林十六景 其十六 水门
作者：弘历
朝代：清
体裁：七言绝句

跨水为墙瓮门置，谁何本自异重闉。踏冰都可步而入，何必扁舟学问津。
冉题狮子林十六景 其十四 云中石室
作者：弘历
朝代：清
体裁：七言绝句

云林号已同其古，石室幽聊趁此閒。真假即离都不著，一时飞兴到盘山。
冉题狮子林十六景 其四 纳景堂
作者：弘历
朝代：清
体裁：七言绝句

春台色色典形形，潇洒书堂惬性灵。宜是久居味景趣，而惟偶至片时停。
再临快雪堂帖装册成因题以句
作者：弘历
朝代：清
体裁：七言律诗

藏帖因名快雪堂，伯衡钩勒特精良。两经临写知珍重，一晌对观祗惭惶。十卷如何漏淳化，三希更以忆襄阳。在前真者诚难似，笔谏惟思寓义长。
再仿倪瓒狮子林图因成是什
作者：弘历
朝代：清
体裁：七言律诗

真迹狮林弆石渠，不能移置以成书。因之数典吴中彼，再与传神此日予。五百年前溯清閟，三千里外忆姑胥。云烟过眼夫何系，所系民情实恳如。
再仿苏轼偃松图仍叠旧题韵
作者：弘历
朝代：清
体裁：古风

偃松仿以阅廿载，境诣欲验仍欤改。曰干曰枝虽不殊，其情其神略殊在。殊不殊乎松想知，揭其妙有侍臣诗。东坡豪兴示端倪，笑屡仿者诚但吹。
再作玲峰歌
作者：弘历
朝代：清
体裁：古风

青芝岫及此玲峰，二物均西山神产。前后以徐胥致之，束牲告讵劳书简。芝岫乐寿树塞门，玲峰文源峙溪堧。岫横峰竖各适用，造物生材宁可舛。体大器博复玲珑，八十一穴过犹远。取自崇冈历平野，原匪不胫实车转。岂其出于不测渊，岂毁桥梁凿城阃。所幸在兹愧在兹，作歌箴过非颂善。
再依皇祖南巡过济南韵
作者：弘历
朝代：清
体裁：七言律诗

清跸重过历下城，柳丝迟放麦芽生。观民未觉足衣食，敷政深惭措治平。绳武勉思堂构肯，祝釐欣愿海山盈。灵岩闻道多奇秀，佳气遥看马首横。
再依皇祖吴山诗韵
作者：弘历
朝代：清
体裁：七言绝句

䍐罼重临明圣湖，吴山先此陟云衢。万家烟火滋繁庶，足食足衣慎后图。
再依皇祖巡幸杭州诗韵
作者：弘历
朝代：清
体裁：七言律诗

前岁灾鸿今稍安，观民不为事游观。馀杭省治临行馆，二月春风驻翠銮。温凊常承养志乐，湖山佳致悦心宽。有来妇子多愉色，应博慈颜一笑欢。
再依皇祖德州即事诗韵·其一
作者：弘历
朝代：清
体裁：五言绝句

东鲁奠芹日，西倾归马初。告成遵圣轨，考迹阅舆书。
再依皇祖德州即事诗韵·其一
作者：弘历
朝代：清
体裁：古风

去岁告功至，红旗又报初。元戎堕诡计，未读六韬书。
再依皇祖德州即事诗韵·其二
作者：弘历
朝代：清
体裁：五言绝句

瞻就万姓欢，扈卫千军肃。省岁占农桑，敷政协寒燠。
再依皇祖德州即事诗韵·其二
作者：弘历
朝代：清
体裁：古风

阙里兹弗临，遣祭瓣香肃。翠䍐指江南，早喜东风燠。
再依皇祖灵隐寺诗韵
作者：弘历
朝代：清
体裁：五言律诗

飞来峰畔路，法相坐嵯峨。宛识祗园近，已闻梵呗多。竺云开月宇，仙籁下烟萝。到处瞻光被，羹墙岂是过。
再依皇祖示江南大小诸吏韵
作者：弘历
朝代：清
体裁：古风

国本重惟民，反裘譬负棷。有来长民官，听予一言剖。嗟此泽国区，灾沴流行久。蠲赈惠纵施，未觉苏黔首。沟壑有向隅，奚称民父母。迩来虽转旋，馀粮宁栖亩。省方为观民，已隔六载后。与我共治者，岂非贤太守。须知足衣食，始可言孝友。设教法放勋，色养奉慈寿。五言示予志，勖哉慎毋负。
再依皇祖过阙里诗元韵
作者：弘历
朝代：清
体裁：五言律诗

奠茅遵尧轨，摄齐升孔堂。家乡自鄹鲁，庙貌俨门墙。一贯心传接，千秋德泽长。所希文教焕，佐我治垂裳。
再依皇祖阅子牙河诗韵
作者：弘历
朝代：清
体裁：七言律诗

谩议滹沱讹子牙，一家秦赵讵殊家。麦因淀润才出土，柳偃堤风欲捲沙。筹画当年仰疏瀹，闾阎今日利鱼虾。观民要为安民计，咫尺穹碑法岂赊。
再反白居易阴山道乐府仍用其韵
作者：弘历
朝代：清
体裁：古风

阴山道，阴山道，伊犁城郭今完好。曰耕曰牧两勤为，田有嘉禾原有草。经冬如春可起羸，分群别色色润皮。在坰之野数千匹，厄鲁孳生计月日。将军更复筹久长，内地拨来十六七。岂似唐时回鹘驱市二万翻为中国苦，计马价绢五十万匹不免阙供数。达览将军尚啧有烦言，藕丝蛛网著之于身皆破处。尔时公主为可敦，皇帝敬问往复论。纳廿五万权颁敕，心愧于中辞不直。徒令江淮民入缣，长官督课精工织。哈萨称臣今数岁，来以牝牡去币綵。一马不过三四金，较内地价廉几倍。从来边事訾者多，以今较昔竟若何。
再叠前韵
作者：弘历
朝代：清
体裁：古风

伊逊之水第一品，其质则轻味甘甚。万古灵脉秘龙沙，造物有待斯言审。大禹恶旨戒在酒，好茗何妨从性禀。罢围武帐值几閒，聊事松云烹石廪。汲来清冽洵无双，候中文武须历稔。从兽犹然不废吟，观鱼何用无忘淰。消渴兼因消芥□，泯象乃至泯兆朕。举杯千嶂正临窗，紫翠绚采秋光凛。飒景恍可豁迎眸，凉风底虑轻拂衽。自怡悦亦何足云，大亨还廑木火饪。
再叠前韵
作者：弘历
朝代：清
体裁：七言律诗

略举为君难一节，较晴量雨正年年。况逢亟待恩膏沛，何暇閒将景物怜。祈请辄教先比屋，委输安可恃方船。那当假得洞庭术，鞭起雨工不放眠。
再叠前韵
作者：弘历
朝代：清
体裁：五言排律

经国猷垂后，承家志继前。三秋修武备，万乘阅严边。胜地停銮御，离宫启玉筵。欣逢无事日，喜睹有秋年。插笏峰争秀，披图景斗妍。永怀无竞烈，景仰惧难肩。
再叠前韵题唐寅品茶图
作者：弘历
朝代：清
体裁：七言绝句

非关陆羽癖分茶，偶试原欣沃道芽。瓷碗筠炉值兹暇，田盘春色正和嘉。
再叠旧韵二首·其一
作者：弘历
朝代：清
体裁：五言律诗

俯槛一徘徊，小阳月魄哉。尚看青宛在，因礼佛如来。过雨留山黛，冲烟破磴苔。粉墙题绿字，似是我吟才。
再叠旧韵二首·其二
作者：弘历
朝代：清
体裁：五言律诗

溪山静以老，松竹秀而野。朅来曲径寻，底用孤筇把。乘兴和我诗，诗成我漫写。即境良复佳，极目皇都下。
再叠李绅杭州天竺灵隐二寺诗韵
作者：弘历
朝代：清
体裁：古风

天竺居南灵隐北，一冈为隔路原连。湖西自古两巨寺，径侧恒通几道泉。之问五言窘观日，公垂合相咏侵烟。至今僧海依然夥，几个能参指月禅。二寺唐时各殷富，顿殊此日岁年深。旬宣虽是示公道，镇抚未尝无别心。仍看撑船收盏饭，几曾解橐赠檀金。祗宜听耳无关政，咏罢归舆度谷林。
再叠画梅箑头诗韵
作者：弘历
朝代：清
体裁：五言绝句

昔画梅梢一，今题诗句三。见奇应在少，香雪待东南。
再叠钱陈群津水早春词韵仍寄去命和
作者：弘历
朝代：清
体裁：古风

大沽赴海清波翻，海口昔阅兹不烦。兹来实以俞众吁，祝釐揽胜奉翟轩。似绘花柳秀而野，渐长风日和且温。吴山广陵有同约，来贺讵止津瀛村。香树斋翁命且俟，更怜归愚地下魂。二老外与言诗少，片云空宇宁留痕。津水早春词重和，还乡直达波潺湲。东坡先生例具在，不妨险韵数叠原。
再叠高启虎邱次清远道士诗韵
作者：弘历
朝代：清
体裁：古风

清远非凡人，生殷而逮汉。四海为遨游，有似仙籍窜。曾携沈恭子，虎阜来登玩。危磴陟嵯峨，平湖俯渺漫。清辞托鬼神，古格泯崖岸。常闻子不语，怪力与神乱。颜李皮陆辈，毋乃失以半。岂其意别寓，旷怀偶纾散。青邱千载下，险韵和一旦。而我复何为，两度掞吟翰。吟罢忽怵然，或有同高叹。设使登庙廊，宁不资日赞。
再和前韵
作者：弘历
朝代：清
体裁：五言律诗

祈岁筹箘簏，勤民亟囿垣。意城恒惴惴，心旆戒幡幡。兰篆真中幻，瓶笙静里喧。消閒翻旧稿，愧未去陈言。
再和沈佺期望瀛州南楼韵
作者：弘历
朝代：清
体裁：古风

旧迹传崇谯，如蜃楼逼霄。但期佳名垂，安问胜赏寥。当时谪居人，傲睨凌云飙。不见百步台，仍经几曲桥。首春跸重过，前岁景非遥。几多感衷曲，谁能蠲尘嚣。望古怀彼才，言志为兹谣。
再和沈佺期望瀛州南楼韵
作者：弘历
朝代：清
体裁：古风

昔人垒木谯，逸气固凌霄。何以楼无存，胜迹久寂寥。云卿此吟望，轩意结飞飙。芳音亦已歇，烟柳惟荒桥。瀛驿过已屡，瀛洲谅匪遥。每来必赓韵，结习馀清嚣。却笑昭容评，胡逊考功谣。
再咏侧理纸
作者：弘历
朝代：清
体裁：古风

南巡获陟釐，两幅珍琼玖。锦囊藏其一，说项创吾口。西清有典司，检点所弆守。五番裒时对，谓是束置久。谁知为海苔，徒观粗且厚。恐不宜墨卿，未敢供几右。新获与兹同，呈览听去取。抚掌冁然笑，天府何不有。或又当面失，奚藉不胫走。抑且瞿然惧，将毋人似否。
再咏南池四首·其一
作者：弘历
朝代：清
体裁：七言绝句

到处平成仰禹功，崇碑五字廑河工。益殷此日觐扬志，敢曰当年巡狩同。
再咏南池四首·其三
作者：弘历
朝代：清
体裁：七言绝句

诗仙诗圣漫区分，总属个中迥出群。李杜劣优何以见，一怀适已一怀君。
再咏南池四首·其二
作者：弘历
朝代：清
体裁：七言绝句

渌波一片澹南池，朴室三间洁葺之。笔研精良待摛藻，却吾今日畏言诗。
再咏南池四首·其四
作者：弘历
朝代：清
体裁：七言绝句

千秋遗迹以谁芬，咫尺城南静不纷。何事寻常许主簿，却教名字附青云。
再咏古玉璧
作者：弘历
朝代：清
体裁：古风

量来径盈尺，非蒲亦非谷。规圆朴中规，亦弗计好肉。乃不知有周，炎刘岂堪目。一面剥蚀半，一面平体足。剥者复血浸，略剩如脂腹。识其缺土中，久伴循蜚族。出土几千年，经几人珍蓄。彬然一再咏，心神沃古穆。
再咏官窑两耳壶
作者：弘历
朝代：清
体裁：五言律诗

薄今厚古见，问孰免乎斯。观此髺垦者，群其珍重之。准绳底所论，圭璧漫称奇。拟似隐君子，不衫不履时。
再咏定窑瓷枕
作者：弘历
朝代：清
体裁：五言律诗

哇哇如有声，曲尽小儿情。入井匍匐异，覆荷妥贴平。高濂评雅合，苏轼譬尤精。梦旦吾何敢，宵衣置五更。
再咏旧玉斧佩
作者：弘历
朝代：清
体裁：七言绝句

玉惟温润柔堪喻，斧以裁成刚则然。协用中和恒作佩，却惭未忍五湖捐。
再咏松塔六韵
作者：弘历
朝代：清
体裁：五言排律

岂是从空涌，端宜凌汉看。虬枝吉云拥，蚌颗瑞星攒。信可名仙品，宁称挂食单。稀珍惟五鬣，方物重三韩。朗朗千秋镜，层层七宝栏。还疑赤松子，头著紫莲冠。
再咏汉玉谷圭叠戊子韵
作者：弘历
朝代：清
体裁：五言律诗

近著圭瑁说，注家语率浮。粗观如有据，细覈乃难雠。此器羊脂卓，通身土浸周。虽微尺寸异，古物句应酬。
再咏玉韘
作者：弘历
朝代：清
体裁：七言律诗

蓬矢桑弧识举男，赋诗言射我需谙。钩弦易挽钧盈六，辨制底须朱极三。终不可谖惟令德，佩之无斁岂虚谈。环中内外光明莹，一气浑融万里涵。
再咏痕都斯坦玉罐
作者：弘历
朝代：清
体裁：五言排律

巧制出痕都，质高工更殊。白非碧玉碗，光鄙水晶盂。瑞朵翻为耳，祥花团簇趺。微瑕原非玷，掩有却如无。外润德含被，中虚义具孚。联翩致珍玩，题句祗惭吾。
再咏紫泉行宫十景 其一 敞轩
作者：弘历
朝代：清
体裁：七言绝句

一区十亩县城陲，密室敞轩各得宜。路便重临风日好，吾心与物共春熙。
再咏紫泉行宫十景 其七 鱼罾
作者：弘历
朝代：清
体裁：七言绝句

未出轻鯈冻尚凝，不教缀景设鱼罾。当春生养资涵煦，育物吾心别有凭。
再咏紫泉行宫十景 其三 镜湖
作者：弘历
朝代：清
体裁：七言绝句

去年波影开奁澹，今日冰光照座新。可识冻融何碍镜，往来都是镜中人。
再咏紫泉行宫十景 其九 竹埭
作者：弘历
朝代：清
体裁：七言绝句

琅玕几个得天然，便拟坡仙与懒仙。此去云栖幽绝处，明知万玉戛晴烟。
再咏紫泉行宫十景 其二 屏山
作者：弘历
朝代：清
体裁：七言绝句

门径萦纡足幽趣，一拳亦自得称屏。设如真展潇湘画，翻厌施丹与著青。
再咏紫泉行宫十景 其五 棕亭
作者：弘历
朝代：清
体裁：七言绝句

栖崖一笠秪容身，满受春风迥出尘。设拟应真留下物，能参背触又何人。
再咏紫泉行宫十景 其八 石径
作者：弘历
朝代：清
体裁：七言绝句

竖峰曲栈致多佳，屧步因之到竹斋。却是小窗堪望远，村居野幕入观皆。
再咏紫泉行宫十景 其六 虹桥
作者：弘历
朝代：清
体裁：七言绝句

朱栏诘屈不嫌长，势作垂虹饮练光。天水心情斯小试，遄飞兴早到维扬。
再咏紫泉行宫十景 其十 箭厅
作者：弘历
朝代：清
体裁：七言绝句

悦心惟是励无逸，观德端知重有方。驻辇恒因试弧矢，承平武备讵宜忘。
再咏紫泉行宫十景 其四 舫室
作者：弘历
朝代：清
体裁：七言绝句

重宇湖心还号舫，层层叠石固阶基。载舟得托常安稳，吾亦因之悟所宜。
再咏红叶
作者：弘历
朝代：清
体裁：七言绝句

黄绀青红间染殊，锦机曾不费工夫。春园欲笑花徒灿，未许其间绿叶扶。
再咏莲池书院十二景 其一 春午坡
作者：弘历
朝代：清
体裁：七言绝句

直省都勤书院规，保阳独此号莲池。风开首善为倡率，文运方当春午时。
再咏莲池书院十二景 其七 蕊幢精舍
作者：弘历
朝代：清
体裁：七言绝句

精舍原非儒者居，蕊幢取义缅其初。韩文应是曾经读，喻送浮屠文畅书。
再咏莲池书院十二景 其三 花南研北草堂
作者：弘历
朝代：清
体裁：七言绝句

花南背日图观丽，研北当春欲咏妍。自是诗人会心处，以云经义岂其然。
再咏莲池书院十二景 其九 绎堂
作者：弘历
朝代：清
体裁：七言绝句

蓬矢桑弧识举男，一身六艺备应谙。今人何不如古也，臂病当兹倍觉惭。
再咏莲池书院十二景 其二 万卷楼
作者：弘历
朝代：清
体裁：七言绝句

朅然辛巳忆前巡，曾向书楼拾级频。试问个中破卷者，是谁下笔解如神。
再咏莲池书院十二景 其五 宛虹亭
作者：弘历
朝代：清
体裁：七言绝句

曲桥跨水宛如虹，却架小亭介路中。设向武夷拟其幔，更无劳客蹑云空。
再咏莲池书院十二景 其八 藻咏楼
作者：弘历
朝代：清
体裁：七言绝句

高阁临溪俯上层，春时冰解尚疑冰。绿蒲白芷斯犹未，藻漾波心致可凭。
再咏莲池书院十二景 其六 鹤柴
作者：弘历
朝代：清
体裁：七言绝句

胎云曾是著仙经，禽也而非凡鸟形。但以格高宜缀景，惜他每被剪双翎。
再咏莲池书院十二景 其十 寒绿轩
作者：弘历
朝代：清
体裁：七言绝句

因令人远致轩深，步入原来君子林。咨尔个中乐群者，毋忘有斐自修心。
再咏莲池书院十二景 其十一 篇留洞
作者：弘历
朝代：清
体裁：七言绝句

径循石洞有篇酬，偶尔无过佳兴投。却顾随行方伯语，还应嘉政为民留。
再咏莲池书院十二景 其十二 含沧亭
作者：弘历
朝代：清
体裁：七言绝句

十二景都点缀工，图呈曾肖御园中。廿年事迹一弹指，拈句因之思不穷。
再咏莲池书院十二景 其四 高芬阁
作者：弘历
朝代：清
体裁：七言绝句

三朝文治继绳脩，方伯历年锡字留。六艺高芬千古永，陈家那数御书楼。
再游云林寺
作者：弘历
朝代：清
体裁：古风

灵隐山阴云林寺，临安会稽会尺咫。仙家尚有缩地术，佛法宁无转面理。浙中诸寺此最古，涧壑幽深寻迤逦。冷泉亭可唤洗心，较量云栖斯丽矣。其贫富又殊天竺，为之酌剂亦偶耳。
再游云栖
作者：弘历
朝代：清
体裁：七言律诗

云栖最爱幽而朴，每至西湖必两来。依旧矮檐环曲堵，底须香阁耸雕台。举头竹密藏峰峻，扑鼻兰馨过雨才。合掌阇黎不饶舌，真言六字已云该。
再游寒山别墅
作者：弘历
朝代：清
体裁：古风

灵岩纡䍐跸，所为游寒山。春晓宿雨收，千嶂泮轻烟。遵磴下高峰，天平在目前。此则姑舍是，已悉率戒盘。过岭不五里，别墅爰至焉。巀嶭屏陡壁，逶迤枕平峦。渟为半亩池，激为千仞湍。随宜置亭阁，面势抱林泉。昨去落梅英，今来绽牡丹。今昨信幻耳，来去亦傥然。凡夫果不凡，即境知人仙。中心以藏之，句留苍岩间。
再游寒山别墅作
作者：弘历
朝代：清
体裁：七言律诗

吴中不雨亦多阴，今日晴明悦可心。巀嶭天平试閒揽，夤缘别墅便重寻。峰宁藉沐都凝黛，泉岂须观每听琴。更上绿云楼上望，虎邱塔影矗平林。
再游小有天园
作者：弘历
朝代：清
体裁：五言律诗

不入最深处，安知小有天。船从圣湖泊，径自秘林穿。万卉轩春节，千峰低霁烟。明当旋翠跸，偷暇重留连。
再游平山堂
作者：弘历
朝代：清
体裁：古风

时节逮花朝，百卉舒韶光。驻跸有馀暇，爰再游山堂。远迎坡梅红，近拂堤柳黄。夹堤多名园，时复一徜徉。遇佳辄留题，好乐亦戒荒。画舫不知遥，至止大明旁。迥出适所逢，试问因何芳。地胜究以人，睪然怀欧阳。既乃怵然惧，得毋诮冯唐。
再游平山堂
作者：弘历
朝代：清
体裁：七言律诗

舟依柳岸行行近，舆指松岩款款登。策马而今惭略少，观民于昔倍为增。幽探适遇其何恋，拙速由来我所能。笑指绿畴麦芃处，是前度为尔愁曾。
再游平山堂即景杂咏八首·其一
作者：弘历
朝代：清
体裁：七言绝句

晓烟欲泮犹未泮，山色如遥却不遥。一路名园都可憩，木兰先泊倚虹桥。
再游平山堂即景杂咏八首·其七
作者：弘历
朝代：清
体裁：七言绝句

绿竹参天一径细，白梅似海万株多。援毫题曰小香雪，大者浃旬较若何。
再游平山堂即景杂咏八首·其三
作者：弘历
朝代：清
体裁：七言绝句

澹荡轻风静碧沦，堤笼丝柳拂船唇。沿堤缇骑非严跸，为挈银牌赐老人。
再游平山堂即景杂咏八首·其二
作者：弘历
朝代：清
体裁：七言绝句

缆牵春水拍舟轻，戟戟新蒲刺水生。夹岸楼台不知几，飘飖都在镜中呈。
再游平山堂即景杂咏八首·其五
作者：弘历
朝代：清
体裁：七言绝句

有时屧步有时舟，几暇聊成烂漫游。饶舌咄哉此言失，得閒吾岂乐天流。
再游平山堂即景杂咏八首·其八
作者：弘历
朝代：清
体裁：七言绝句

梅坞西邻即蜀冈，春风依旧坐山堂。适来丝管真嫌聒，恰喜松风一扫凉。
再游平山堂即景杂咏八首·其六
作者：弘历
朝代：清
体裁：七言绝句

傍午徂云忽放晴，平山濯翠益分明。吾宁徒为游山计，计到田功实畅情。
再游平山堂即景杂咏八首·其四
作者：弘历
朝代：清
体裁：七言绝句

春光满眼已撩人，梅白�红倚翠筠。屈指长桥过廿四，风流谁是紫微伦。
再游支硎
作者：弘历
朝代：清
体裁：七言律诗

两日灵岩岩果灵，更寻光福叩云扃。如斯佳境安能尽，不竭欢情慢久停。旋命归舟指吴会，取便策马憩支硎。一天快霁予心畅，下视方方麦坂青。
再游灵岩作
作者：弘历
朝代：清
体裁：古风

昨日细雨今朝晴，南国为喜宜春耕。灵岩秀色在咫尺，姑舍辽待非近情。出郊罫町濯绿润，花柳时世装嫌轻。骈填老幼步随马，禁躏菜麦怜农氓。不三十里倏已到，盘旋山路原熟程。松风谡谡扫尘迹，塔影矗矗标心旌。调御丈夫对我笑，去来现在奚称名。到此著语不可得，逡巡行馆凭南荣。太湖眼底一勺水，三万馀顷谁量衡。但觉空阔物不染，无内外复无将迎。我心与之然乎否，风铃落落催宜行。
再游烟雨楼
作者：弘历
朝代：清
体裁：七言律诗

南去北还半月馀，滮湖楼阁祗犹初。墨辛夷纵花全谢，紫碧桃方朵艳舒。波态含烟欲藏舫，云容酿雨正如车。循名奚要惟晴好，念在蚕筐与麦锄。
再游狮子园
作者：弘历
朝代：清
体裁：七言律诗

狮峰崒嵂屋檐前，避暑山庄隔一川。台榭维新适此日，林泉依旧忆当年。境无俗韵入图画，鸟有佳音胜管弦。记得黄园工位置，倪迂小巧讵天然。
再游狮子林
作者：弘历
朝代：清
体裁：七言律诗

本拟行宫一日閒，念民瞻就策天闲。宁论龙井烟霞表，却爱狮林城市间。古树春来亦芳树，假山岁久似真山。小停适可言旋耳，寓意非因畅陟攀。
再游瑞石洞口号
作者：弘历
朝代：清
体裁：七言绝句

瑞石由来迥出奇，郡城枉驾再观之。万民遂彼瞻依愿，七字起予潇洒诗。
再游瑞石洞览古
作者：弘历
朝代：清
体裁：七言律诗

石洞真看以石奇，飞空矞若瑞云垂。讶如欲坠忽然住，已似难前又可披。䆗窱森森通地穴，澄泓处处贮天池。禁山南宋无人到，赐第居然独属谁。
再游龙井作
作者：弘历
朝代：清

清跸重听龙井泉，明将归辔启华旃。问山得路宜晴后，汲水烹茶正雨前。入目光景真迅尔，向人花木似依然。斯诚佳矣予无梦，天姥那希李谪仙。
再游龙井作
作者：弘历
朝代：清
体裁：七言律诗

清跸重听龙井泉，明将归辔启华旃。问山得路宜晴后，汲水烹茶正雨前。入目景光真迅尔，向人花木似依然。斯诚佳矣予无梦，天姥那希李谪仙。
再游龙井即景杂咏六首·其一
作者：弘历
朝代：清
体裁：七言绝句

明当清跸复还吴，龙井重教朅揽纡。似是东坡解留客，能无一语别斯乎。
再游龙井即景杂咏六首·其三
作者：弘历
朝代：清
体裁：七言绝句

果然霁景万峰奇，偶咏居然符向诗。鸟语花香争节景，行云流水是心期。
再游龙井即景杂咏六首·其二
作者：弘历
朝代：清
体裁：七言绝句

振鹭翻飞百尺流，声空尘耳色空眸。却曾识得根源处，一勺龙湫更上头。
再游龙井即景杂咏六首·其五
作者：弘历
朝代：清
体裁：七言绝句

有时鹤叫婆罗梵，到处泉淙空腹山。寂室閒堂迹谁辨，重看楼阁起其间。
再游龙井即景杂咏六首·其六
作者：弘历
朝代：清
体裁：七言绝句

宜晴又复喜宜暄，绝胜春光大造恩。防误农蚕明返棹，名山不必更情敦。
再游龙井即景杂咏六首·其四
作者：弘历
朝代：清
体裁：七言绝句

寒泉怪石行行遇，翠竹苍松面面看。只恐辨才有弗肯，从今林穴属为官。
再用旧韵题黄子久富春山居图
作者：弘历
朝代：清
体裁：四言诗

间气所钟，必也悠久。如彼松柏，夫岂蒲柳。名讵有定，系乎人口。定者存焉，谋邑则否。繄我好古，图左史右。富春山居，石渠瑛玖。问自何来，画禅所有。为堂为霍，为峤为阜。或宛而隆，或放而走。有树风生，有泽虚受。三叠识言，爱忘其丑。尔因我传，我以尔寿。
再用沈德潜游摄山十二首诗韵仍令沈德潜并钱陈群和之 其一 綵虹明镜
作者：弘历
朝代：清
体裁：古风

金仙坐栖霞，前设大圆镜。那藉彩虹桥，方臻武夷胜。韶春复南巡，綪茷旃旌映。建业诸务毕，重事探幽夐。入门先濯清，天水当前净。忆革不观鱼，一任澄波泳。
再用沈德潜游摄山十二首诗韵仍令沈德潜并钱陈群和之 其七 千佛岩
作者：弘历
朝代：清
体裁：古风

跋马屴崱间，周旋多石佛。峰回路转处，满月殊不一。化身岂无谓，盖欲普济物。物无不度尽，寂照坐岩穴。试看春汇昌，熙熙登宝筏。曰相即非相，慈云亦须豁。
再用沈德潜游摄山十二首诗韵仍令沈德潜并钱陈群和之 其三 般若台
作者：弘历
朝代：清
体裁：古风

嶒嵘背屏峰，浟湙面带涧。精蓝搆其间，栖霞之别院。七处徵惟心，六度满以愿。天花散净芬，甘露垂法溅。中峙般若台，津逮庐溪沜。可同慧远脩，净土乃真幻。
再用沈德潜游摄山十二首诗韵仍令沈德潜并钱陈群和之 其九 叠浪崖
作者：弘历
朝代：清
体裁：古风

叠石岂人工，富媪为皴皱。称浪自何时，太古此起伏。舒如匹练铺，急似万马骤。变态既不一，在川忘陟岫。固宜隐者栖，那杜诗客走。奚必冷泉亭，始闻啸猿狖。
再用沈德潜游摄山十二首诗韵仍令沈德潜并钱陈群和之 其二 幽居
作者：弘历
朝代：清
体裁：古风

伞山迥绝尘，幽居幽之最。然逢济胜流，何碍蹊成兑。往者尹与沈，清遨并肩背。憩息长松下，甘棠拟勿拜。倡酬因有诗，兴托清凉界。邮笺曾和韵，又逾两年外。
再用沈德潜游摄山十二首诗韵仍令沈德潜并钱陈群和之 其五 紫峰阁
作者：弘历
朝代：清
体裁：古风

对峰搆书阁，借峰为屏障。高下凿金仙，一一皆殊相。小巧笑鬼工，大法营天匠。北同居庸侧，南忆灵隐上。于密斯退藏，六合斯弥放。讵曰始僧绍，乃有此奇状。参禅实无暇，或可一凭望。
再用沈德潜游摄山十二首诗韵仍令沈德潜并钱陈群和之 其八 九株松
作者：弘历
朝代：清
体裁：古风

曾观会昌图，九老松其色。兹松乃九株，落落性孤特。或貌彼九人，永寿无终极。沈亦九之一，祝嘏沐恩锡。今古岂迥殊，延年在贞直。小立佳荫侧，偷閒偶游息。底事频命赓，爱卿有古格。
再用沈德潜游摄山十二首诗韵仍令沈德潜并钱陈群和之 其六 玉冠峰
作者：弘历
朝代：清
体裁：古风

徐铉曾有言，古者冠无帽。江左始著称，燕居便私好。题峰殊不称，有似缘木钓。我为易玉冠，俗名一以扫。老沈屡有咏，精神乃毕肖。何必定乌纱，吓彼宦途耀。
再用沈德潜游摄山十二首诗韵仍令沈德潜并钱陈群和之 其十 万松台
作者：弘历
朝代：清
体裁：古风

万松辟林关，欲叩意先肃。委宛步深径，曲栏缚野竹。太古以来色，三春不知燠。疑有偓佺逢，方瞳发飘绿。将拟与之言，谡风下岩谷。
再用沈德潜游摄山十二首诗韵仍令沈德潜并钱陈群和之 其十一 白鹿泉
作者：弘历
朝代：清
体裁：古风

幕府识泉性，剪草剔泥滓。聚少势成多，疏阏流因驶。就中白鹿最，一泓院墙里。导出灌鳞塍，资润不计里。实足惠农氓，春省为斯喜。
再用沈德潜游摄山十二首诗韵仍令沈德潜并钱陈群和之 其十二 最高峰
作者：弘历
朝代：清
体裁：古风

知有最高峰，进步力须努。天风落碧空，万籁奏丛楚。��夫何碍，缓辔跋予马。俄亦造其巅，北瞻俯江浒。南眺形胜多，盘龙复踞虎。六朝事已纷，慨然一吊古。重赓纪再游，那辞雷门鼓。钱起不可默，誊笺因孟姥。
再用沈德潜游摄山十二首诗韵仍令沈德潜并钱陈群和之 其四 桃花涧
作者：弘历
朝代：清
体裁：古风

一气鬯百昌，洪钧善陶冶。山中亦有桃，夭夭而洒洒。静非时世装，是真阿兰若。精舍忽对之，窗前数枝写。齐隐晋徵士，其致岂殊也。
再用白居易天竺寺七叶堂避暑诗韵
作者：弘历
朝代：清
体裁：古风

趁此一晌閒，诸胜欲探毕。林开山欲来，云生寺如失。白诗清我心，胜于听琴瑟。而此何可耽，归鞭仍命疾。
再用韩昌黎送盘谷子诗韵题文同画盘谷卷
作者：弘历
朝代：清
体裁：古风

盘谷之地实在豫，盘谷之图乃弆张。其图绘自文与可，名人跋识书几行。就中徵明言更悉，作家士气备阳阳。得天继辟竹掩画，谓珠倾出栲栳筐。益證昔谓田盘错，游山徒屡驾车箱。假藉济源作盘谷，东竺曾咏春风杨。己丑订实赓韩句，险韵得消半刻忙。兹阅与可实佳作，元气沕漠鸿芒芒。法写龙眠洛神赋，经营惨淡意慨慷。数典韩诗为再和，雄而秀也逸非狂。峦回谷抱互遮逻，岩枝涧叶相低昂。石渠妙迹以千计，独无盘谷笈中藏。何来鍊雪珍迹出，兹真面目见太行。因之忆到卫辉旱，茅屋艰窘空箱仓。作歌为戚弗为怿，安得灾区雨足兴耕桑。
再登凤凰山
作者：弘历
朝代：清
体裁：七言律诗

凤凰山岂凤凰游，态实翩�丽且遒。湖景当春奇毕献，海门浴日势全收。难寻建置钱还赵，何论废兴夫与句。设以来巢拟阿阁，不增吾喜祗增羞。
再登凤凰楼
作者：弘历
朝代：清
体裁：古风

马上逢重九，登高已有诗。今朝陟高阁，仍是季秋时。把菊作佳节，铺笺掞好辞。泬寥天宇宽，襟带河山披。依稀鸡犬声，掩映桑麻枝。广陌嘶骄骑，朱楼飐酒旗。谯邑既云富，何加曰教之。寄语彼京兆，莫视传舍为。
再登半天楼
作者：弘历
朝代：清
体裁：七言律诗

三日田盘畅远心，明将启跸重登临。似兹结习宁为达，爱彼高居静以愔。欲舞山花半仙态，能言春鸟不凡音。每来有咏缘何事，题壁无过对碧岑。
再登半天楼
作者：弘历
朝代：清
体裁：七言绝句

园楼高已半天称，云罩高当万倍增。放眼四禅天外看，一微尘里较相应。
再登半天楼
作者：弘历
朝代：清
体裁：古风

游山趁几閒，四刻未为久。园门临晾甲，取便每从走。门内即石泉，过泉复冈阜。是为西北障，延缘达巅嵝。岩楼乃搆兹，肩舆喜不陡。虚窗向远开，翰席清憩偶。向来所跻攀，历历座中受。静者动之几，劳亦逸之母。谁能忘筌蹄，可与言空有。
再登半天楼有会
作者：弘历
朝代：清
体裁：古风

尝闻子舆言，事半功有倍。西嶂已山腰，岭楼望中在。少进便可至，何必中途改。返而或再登，益劳当有悔。为学与为政，为师胥戒怠。知之我若斯，行之谁能乃。
再登影湖楼放歌
作者：弘历
朝代：清
体裁：古风

湖楼才五间，玉泉全景纳。山色波光相斗佳，楼与平之俾浃洽。本因蓄水计，乃成揽胜所。漾舟而来真济胜，左右逢源无不可。是时飒爽报新秋，碧天朗澈纤云流。桃笙如玉寒光浮，绿冰纱牖开四周。呈奇萃秀无定态，大圆镜象随方酬。我亦非临风谢公之觅句，我亦非怀土王子之增愁，徒观黄云䆉稏将丰收。十才一遇宁不喜，又恐吾心乾惕或懈弛。
再登澄海楼叠前韵联句
作者：弘历
朝代：清
体裁：古风

坤载既盘礴，坎德靡亏倾。脉属天地气，量应朝夕盈。朱垠际闽广，朔野奄幽营。再巡临碣石，重登俯雕甍。梁适侍子舍，张骞返仙京。壁诗犹好在，屋筹凡几更。螺丸大块点，屃负岑楼擎。霞标傍槛矗，雪峤罗窗峥。东叟寻蓬屿，巨蜃吹层城。雾露不辞受，壑谷容来并。云锦织回紫，玉绳接通明。阳侯逞陵轶，岳祇恣磓掁。所阵万马骇，突围千牛轰。禁体续前例，罚期严后成。㕙毫蘸勺蠡，犗饵投长鲸。志怪迹谁覈，求真才岂英。一杯纳日月，亿劫嘘阴晴。底事称白鹭，奚从款红蜻。爰居享鞺鞳，鲛室眩煌荧。藏积梵书列，钜最韩碑呈。何无复何有，曰虚亦曰贞。赤石灵运进，绿绮成连行。远航越裳候，奇赆贾胡评。隐娥归墟守，飓母舶趠生。珊瑚周其趾，蠙珠耀厥莹。壮观向空廓，邮签漫促程。
再登澄海楼叠前韵题壁
作者：弘历
朝代：清
体裁：古风

拾级登岑楼，复此俯巨溟。寒暑幻冬夏，日月浴亏盈。界岙光并耀，际天色同青。最钜斯绝类，守信故永亨。蹄涔易致涸，注兹恒为瀛。泾渭诚小哉，徒分浊与清。
再至云林寺
作者：弘历
朝代：清
体裁：七言律诗

云林旧日灵隐寺，两字奎章殿额高。鹫石西来作屏障，浙江东去见波涛。诗裁谁则如骆宋，禅派他犹分济曹。杳界若论真面目，大都形迹粕和糟。
再至云栖题句
作者：弘历
朝代：清
体裁：五言律诗

我有乐山意，云栖山最幽。绿筠饶静趣，白足事清脩。梵籁檐前落，香泉阶下流。少停便应去，课诵可妨不。
再至玉泉山得句
作者：弘历
朝代：清
体裁：七言律诗

玉泉再至非无事，感谢灵祠惠赐稠。遥望素琼峰积迥，继欣甘泽野沾优。松因补种疏增密，麦已抽秧润更柔。爱景随时何戚戚，望缘捷报未轃邮。
再至镇海寺
作者：弘历
朝代：清
体裁：古风

朝礼清凉寺，山川聊结揽。岂能向片石，执著论诚感。回跸已卓午，路便寻精广。日融雪已消，石磴不滑险。月户昨所凭，林岚顿改形。稍见翠微际，几峰凝黛青。黛青仍间白，万景纷刻画。信哉乾闼城，宜为化人宅。昼漏催泠泠，椒涂惜举策。何当坐夜静，笑问松梢魄。
再至静室作
作者：弘历
朝代：清
体裁：五言律诗

静室吾所喜，奚妨一再临。松风无俗韵，山鸟有佳音。既以延遥瞩，因之畅远襟。似闻降鹤驾，犹隔白云深。
再诣黑龙潭祈雨
作者：弘历
朝代：清
体裁：五言排律

稽膏又弥月，申悃此重过。筮讵辞三渎，事诚较六多。恧心凛天诫，觍面冀神和。羞卜通灵蜴，忍看欲槁禾。预斋盼□霔，回驭未滂沱。莫听真无术，惟应唤奈何。
再降旨免济南等六府属新旧借欠麦本银并成是什
作者：弘历
朝代：清
体裁：七言律诗

施恩一再不妨周，尚或遗乎仔细求。六府咨询欠均有，历年久近豁从优。宽其逋项何忧债，勉尔春耕以待秋。夹路青青苗茁好，颙希麦浪拍归舟。
再集张照春联字为春朝吉语得诗十三首·其一
作者：弘历
朝代：清
体裁：五言绝句

轩镜祥呈万，尧封庆叶三。寰瀛溥治化，风雨洽和甘。
再集张照春联字为春朝吉语得诗十三首·其七
作者：弘历
朝代：清
体裁：七言绝句

羲图文箓三才贯，孔思周情一画参。午夜绍勤昭懋学，丹书绿字绕瑶函。
再集张照春联字为春朝吉语得诗十三首·其三
作者：弘历
朝代：清
体裁：五言绝句

雉尾烟辉拥，螭头旭日开。九重云物焕，瑞气灿蓬莱。
再集张照春联字为春朝吉语得诗十三首·其九
作者：弘历
朝代：清
体裁：七言绝句

咸看彤阙丽龙光，珠露生林篆玉香。紫府琪花浓映彩，璿庭瑞日愿延祥。
再集张照春联字为春朝吉语得诗十三首·其二
作者：弘历
朝代：清
体裁：五言绝句

曙日和而煦，凝烟霁以融。保民昭大德，瑞气合祥风。
再集张照春联字为春朝吉语得诗十三首·其五
作者：弘历
朝代：清
体裁：五言绝句

鹓鹭云衢广，菁莪壁沼连。鸿文于以焕，郅治职敷宣。
再集张照春联字为春朝吉语得诗十三首·其八
作者：弘历
朝代：清
体裁：七言绝句

秀麦巢阿湛露凝，共瞻纬象瑞光腾。辉开鸾阁珍金检，彩睹璇星庆玉绳。
再集张照春联字为春朝吉语得诗十三首·其六
作者：弘历
朝代：清
体裁：七言绝句

日华凝象丽云衢，川岳祥辉灿箓图。击壤偕听禾献瑞，康嘉庆泽洽丹符。
再集张照春联字为春朝吉语得诗十三首·其十
作者：弘历
朝代：清
体裁：七言绝句

焕文脩武亮天功，经纬咸周道德同。乾运太和调广御，章膺璇玉表时崇。
再集张照春联字为春朝吉语得诗十三首·其十一
作者：弘历
朝代：清
体裁：七言绝句

黛耜朱纮光禹耤，金瓯玉烛巩轩图。三登嘉谷飘香甸，四极元功播瑞符。
再集张照春联字为春朝吉语得诗十三首·其十三
作者：弘历
朝代：清
体裁：七言绝句

联珠合璧齐玑玉，翙凤游麟快睹瞻。八政调而风雨顺，喜来歌舞遍茅檐。
再集张照春联字为春朝吉语得诗十三首·其十二
作者：弘历
朝代：清
体裁：七言绝句

日映星辉瑞色臻，彩腾双阙卿云新。太和广运昭安阜，懋治祥应殿陛春。
再集张照春联字为春朝吉语得诗十三首·其四
作者：弘历
朝代：清
体裁：五言绝句

心以精而一，虞廷圣教宣。五辰涵万象，文德诞敷天。
再雨
作者：弘历
朝代：清
体裁：古风

昨夜雨鸣琴，欹枕心已喜。清晓问来人，所沾未十里。二麦待泽多，惄焉愁靡已。傍晚云复浓，滂沛达遐迩。足惬陇蜀望，益凛盈虚理。
再雪
作者：弘历
朝代：清
体裁：七言律诗

次第均沾报驿签，上正稷粒复连纤。通宵作止时相间，翼日缤纷势更添。银凤斜翩意犹翥，雪狮双峙毳生尖。祥占汜胜新春喜，益切吾衷敬畏兼。
再题不遮山楼
作者：弘历
朝代：清
体裁：七言绝句

肩舆西峪趁几閒，振箨秋风顷刻间。今日登楼有佳会，别开生面不遮山。
再题东珠六韵
作者：弘历
朝代：清
体裁：五言排律

讵是鲛人泣，兼非外域求。地灵多瑰产，水德正圆流。龙吐岂无谓，鸡衔亦可侔。楚人非善贾，河上有深谋。掷米光能变，倾盘走不留。何须较合浦，早愧五湖投。
再题云林石室
作者：弘历
朝代：清
体裁：古风

下岭为降高，造室乃入幽。而幽实槩高，望惟劳举头。亦如进德者，步步惟心求。苟其诣心源，万物备以周。案置朱子书，翻阅有合不。
再题云林石室
作者：弘历
朝代：清
体裁：五言律诗

静室一间足，葱胧万石林。禽音翻上下，谷景幻晴阴。苟不涉仙境，安知引道心。匡床延坐久，日影过高岑。
再题云栖寺
作者：弘历
朝代：清
体裁：七言律诗

雨中偏合访云栖，曲径通幽步不泥。截竹引泉到香积，动云移石作丹梯。野鼯得意松间掷，山鸟无心花下啼。小坐烟丝泮青嶂，一天霁景又堪题。
再题交翠榭
作者：弘历
朝代：清
体裁：七言律诗

老松古柏翠其常，涧叶岩枝色亦扬。都识赴时荅春令，更欣沐雨蔚烟光。浓青祗待朝还暮，淡墨奚称倪与黄。虚榭今朝趣殊胜，珠帘虽下景无藏。
再题仿永乐朱漆盘
作者：弘历
朝代：清
体裁：五言律诗

碎瓣菊花攒，仿成永乐盘。匪黄处士讶，渥赭硕人看。在手若无物，因心识有官。思量均易致，惟是得贤难。
再题依绿轩
作者：弘历
朝代：清
体裁：七言绝句

林馆一区树叶张，溪田百顷稻苗肥。者般绿意堪游目，却是吾心自有依。
再题元制诰之宝
作者：弘历
朝代：清
体裁：七言律诗

典属昔呈制诰宝，章嘉命辨假和真。番文诚识梵弗解，驿藏兹方详悉陈。凡事去疑务覈实，不求甚解学非臻。岂惟是哉应絜矩，慎以敕几及莅民。
再题兰亭八柱册叠旧作韵
作者：弘历
朝代：清
体裁：五言排律

钩摹传八柱，盖欲永其龄。即此千秋宝，因他一序馨。香光开别体，笔谏著芳型。等上唐家帖，都排水际亭。山承天峙峻，卦画易流形。摹本原存匣，补书忆在庭。真乎犹虑伪，菀矣那辞零。吟罢翻成笑，诸人讵此听。
再题写音书屋
作者：弘历
朝代：清
体裁：古风

导泉自远来，曲注围阶戺。不徐复不疾，既活亦既泚。琴筑惟假借，宫商更虚拟。绎如适合宜，铿尔真称美。落崖乃轰然，万马奔腾比。乃知雄壮者，弗及蕴藉耳。
再题刘一清钱塘遗事
作者：弘历
朝代：清
体裁：七言律诗

遗事钱塘撰一清，兴亡政要纪分明。考踪似仕又如隐，致叹为凡与作荆。进据失兼失退据，宋氓异更异元氓。湖山歌舞依然在，镜古孰非殷监呈。
再题创得斋
作者：弘历
朝代：清
体裁：古风

小憩永恬居，言入西崦路。林霏缭而深，一步奇一步。涧馀九夏冰，峰有千年树。山斋远不见，石门近忽遇。创得真创得，胜槩纷来输。万景供知新，五言当温故。
再题创得斋
作者：弘历
朝代：清
体裁：古风

昨岁初得斋，即景名以创。前日乃重来，额已题檐上。今朝复著句，熟处谁能忘。创得自千秋，日新无故状。
再题创得斋
作者：弘历
朝代：清
体裁：七言律诗

松下山斋倚翠峤，弗频至以栈蹊遥。小游适喜仲秋睱，历数因过十九桥。咫尺悬居开月宇，泬寥萧景绘晴寮。西成有望军心定，略得閒情韵句调。
再题创得斋
作者：弘历
朝代：清
体裁：七言律诗

路转峰回得石关，岩斋小坐眄秋山。目同碧宇朗无尽，心与白云散以閒。暖勒叠林犹绿绿，潦收幽涧尚潺潺。来经惯矣疑始遇，信有移情是此间。
再题创得斋
作者：弘历
朝代：清
体裁：七言律诗

阶下亭亭松作盖，故应凉荫满庭中。衔光更见西峰日，送爽偏来北牖风。一阵花香引烟蝶，几丛草细唱秋虫。谁云创得得已久，佳兴番番致不穷。
再题创得斋·其一
作者：弘历
朝代：清
体裁：七言绝句

野桥才过石门遭，仍步丹梯百级高。尘世烦嚣那许到，祗闻谡谡泛松涛。
再题创得斋·其二
作者：弘历
朝代：清
体裁：七言绝句

鹤依阶侧鹿窗前，借问斯为几洞天。却笑刘郎非解事，劳劳海上去求仙。
再题创得斋二绝·其一
作者：弘历
朝代：清
体裁：七言绝句

岩斋创得可人心，几暇重教策马寻。不是无端适游兴，迩来性渐喜山深。
再题创得斋二绝·其二
作者：弘历
朝代：清
体裁：七言绝句

石桥几转沿山涧，雨后淙淙响暗泉。万绿丛中拾级到，斋窗俯挹树梢烟。
再题千尺雪
作者：弘历
朝代：清
体裁：七言律诗

一回游寺一回临，万古如斯万古音。雨后石泉益清越，江南春墅祗而今。未来可借明年景，过去难寻昨日心。昨日明年齐置却，当前流水复高岑。
再题千尺雪
作者：弘历
朝代：清
体裁：七言绝句

一度游山一度临，三间水阁对云林。石泉松籁宜清听，谁为启心实沃心。
再题千尺雪
作者：弘历
朝代：清
体裁：古风

前来新雨后，浑流殊不洁。今来过白露，潦尽寒潭澈。缤纷间湱濊，真是有声雪。沧浪清浊喻，遂有缨足别。而泉岂自知，由人腾口说。
再题千尺雪
作者：弘历
朝代：清
体裁：七言律诗

北门出入每经过，临水朴斋憩便多。携至泉声听未止，落来雪色看随拖。磤砏激溜原成瀑，拊拂平流亦作波。斟酌刚柔归静悟，于斯宁渠助清哦。
再题千尺雪
作者：弘历
朝代：清
体裁：七言绝句

咫尺园门路必经，游归下马便延停。犹输白石清泉者，火劫未来太古形。
再题千尺雪
作者：弘历
朝代：清
体裁：五言律诗

月朔礼祗园，言旋入石门。山游路婪尾，静寄水探源。小阁凭流坐，五言即景论。底须忆南北，四卷个中存。
再题千尺雪
作者：弘历
朝代：清
体裁：七言绝句

洒然茶舍俯流泉，茗碗筠垆映碧鲜。陆羽陶成聊韵事，个人合是个中仙。
再题千尺雪
作者：弘历
朝代：清
体裁：古风

游归入石城，溪斋必斯憩。携来千涧声，千尺实不啻。汇一势更雄，激石翻花坠。是非雪而何，盈目增冷意。过此乃就下，改观所必致。因悟奇正间，原鲜其恒势。偶遇偶成吟，视幻兴之寄。
再题千尺雪
作者：弘历
朝代：清
体裁：五言律诗

溪阁园门里，游回必憩临。一窗烘日影，六律协泉音。本性悦山水，俗情忘古今。两收名实好，积素在崖阴。
再题千尺雪
作者：弘历
朝代：清
体裁：七言绝句

漻泪奔波汇作池，进门每与坐凭之。游山纷惹即景兴，静涤居然有待斯。
再题千尺雪
作者：弘历
朝代：清
体裁：七言绝句

窗纳平林野意赊，山之曲复水之涯。烟舟便可从兹放，欲访还应是戴家。
再题千尺雪
作者：弘历
朝代：清
体裁：古风

雪从天落千尺多，瀑拟千尺雪已美。乃知大言与小言，炎炎詹詹殊若是。虽然斯仅千尺乎，山中源远数十里。以论墙内及轩前，名曰如是而已矣。容容㵝㵝实壮观，坐石临流契妙旨。妙旨亦岂易契哉，自哂拘墟尚如此。
再题千尺雪·其一
作者：弘历
朝代：清
体裁：七言绝句

一游回必一经斯，不厌频还不免诗。那事推敲诚率略，石泉却似首倾之。
再题千尺雪·其一
作者：弘历
朝代：清
体裁：七言绝句

游山罢复返山园，泉上幽居近苑门。下马便因成小憩，前朝景与逝波翻。
再题千尺雪·其二
作者：弘历
朝代：清
体裁：七言绝句

或或岩泉高复低，宜观宜听又宜题。寒山去岁临流况，祗在清淙东与西。
再题千尺雪·其二
作者：弘历
朝代：清
体裁：七言绝句

激石飞流万状争，轧輣其势泪漻声。果然体物昌黎独，物不得其平则鸣。
再题千尺雪三首·其一
作者：弘历
朝代：清
体裁：七言绝句

千尺亦惟言约略，远源讵啻仅斯焉。游山回必经兹入，诗绪纷投藉以湔。
再题千尺雪三首·其三
作者：弘历
朝代：清
体裁：七言绝句

激石翻波势颇奇，就夷亦复汇为池。观其动不若观静，把笔悟知理在斯。
再题千尺雪三首·其二
作者：弘历
朝代：清
体裁：七言绝句

一片贞观晾甲石，当年遗迹至今称。设如文子三思者，岂致翻然忆魏徵。
再题半天楼
作者：弘历
朝代：清
体裁：七言绝句

切颢高楼倚碧岑，虚窗纳远豁清襟。向来跋马山中路，几片云封静且深。
再题半天楼
作者：弘历
朝代：清
体裁：五言律诗

西嶂夤缘上，肩舆取路便。堪穷千里目，复就五言篇。小坐消半刻，再来当隔年。适才跋马处，峻岭羃春烟。
再题半天楼
作者：弘历
朝代：清
体裁：古风

雪中前日望山尖，山楼知在云烟里。快晴今日畅跻攀，犹有积素庭中委。地迥由来雪益大，曦光到此应逊矣。下视蓟野全无雪，阴岭惟馀块素耳。一为慰因众黔黎，一为念廑诸军士。僧格桑尚未就擒，执戈方将攻玉垒。
再题卢鸿草堂十志图 其一 草堂
作者：弘历
朝代：清
体裁：七言绝句

朴屋茨茅避燥湿，蘼芜薜荔递芳馨。童颜坐者手一卷，知是黄庭内外经。
再题卢鸿草堂十志图 其七 涤烦矶
作者：弘历
朝代：清
体裁：七言绝句

左右流泉中屿平，携琴不操膝前横。到斯应绝一切想，试问烦从何处生。
再题卢鸿草堂十志图 其三 樾馆
作者：弘历
朝代：清
体裁：七言绝句

一笠孤亭四柱虚，蒙笼嘉樾绿云如。既称素履相忘世，何较区区荡者居。
再题卢鸿草堂十志图 其九 洞元室
作者：弘历
朝代：清
体裁：七言绝句

辞徵入殿偶为之，石室洞元应不离。大聚门徒至五百，真逃名亦岂如斯。
再题卢鸿草堂十志图 其二 倒景台
作者：弘历
朝代：清
体裁：七言绝句

太室崇隆走南麓，杰峰倒景耸成台。幽人独立云霞表，不为听呼万岁来。
再题卢鸿草堂十志图 其五 云锦漴
作者：弘历
朝代：清
体裁：七言绝句

独坐厜㕒俯峡流，目谋云锦乐天休。悠然辞不汎然受，捷径常嗤藏用俦。
再题卢鸿草堂十志图 其八 羃翠庭
作者：弘历
朝代：清
体裁：七言绝句

连林叠翠堪为幕，天地之间寄一身。离世自应成独往，不知对坐又何人。
再题卢鸿草堂十志图 其六 期仙磴
作者：弘历
朝代：清
体裁：七言绝句

入云丛樾锁嵚嵜，谒帝升天定不疑。漫说无端儒者毁，既仙何用更期为。
再题卢鸿草堂十志图 其十 金碧潭
作者：弘历
朝代：清
体裁：七言绝句

能书能画两超尘，传得嵩山十志真。未必后来无继者，山庄津逮有公麟。
再题卢鸿草堂十志图 其四 枕烟廷
作者：弘历
朝代：清
体裁：七言绝句

秀起高峰迥枕烟，振衣千仞意超然。身藏自足居上概，诚感那须羡散仙。
再题古泮池识意
作者：弘历
朝代：清
体裁：七言律诗

是非古泮久曾详，祭罢栖迟明发装。易过流阴那辞过，难偿夙愿幸能偿。不言封禅惟瞻岳，设曰尊闻祇面墙。历览麦畴真惬意，为增望雨润芃秧。
再题古玉刀
作者：弘历
朝代：清
体裁：古风

有玉之质无玉形，纯刚一片柔居贞。刚柔酌剂义擅精，君子德几千岁经。刃微缺那更发硎，重吟七字当勒铭。
再题古玉圭
作者：弘历
朝代：清
体裁：五言律诗

不辨商周制，犹存河岳形。穆然徵上瑞，彬若辑明廷。古质阅桑海，虹光射斗星。奚称梁代璧，词艳鲍卿铭。
再题古玉尺
作者：弘历
朝代：清
体裁：七言律诗

纵赢周尺横二寸，弗受土华一色温。代所无双出何代，言之不足更长言。公曾于此服神识，延吉居然擅世论。疑是上清宝鼎侧，仙材量尽落人垣。
再题含青斋
作者：弘历
朝代：清
体裁：七言律诗

孟秋荏苒仲秋临，一瞬堪因视古今。延步不妨乘候爽，到斋偏喜对山深。蝶如恋影长依卉，鹿已闻声尚隐林。恰见遥峰红几点，翻兴尔许惜青心。
再题含青斋
作者：弘历
朝代：清
体裁：古风

跋马山城入睥睨，循谷遂以山斋至。山斋本是额含青，骋望红叶三五缀。仲秋风物故如斯，绿逻翠萦艰久势。色空空处有何青，曰含含乃无尽意。
再题听鸿楼叠前韵
作者：弘历
朝代：清
体裁：七言绝句

乘烟前日忆其声，嘹唳听疑自唤名。恰是令人识鸿耳，流阴瞥眼那知惊。
再题吴道子文武水
作者：弘历
朝代：清
体裁：古风

壁端祇虑天瓢泻，千年不竭真神也。伊人心自别高下，堂堂王道驩虞伯。潏沕滉瀁无冬夏，葆孕龙宫及鳌驾。石渠各种空传马，日月出矣爝火舍。大士如如尘不惹，宴坐道场功德洒。
再题吴镇夏山欲雨卷叠旧作韵
作者：弘历
朝代：清
体裁：古风

笔墨未作神韵凝，故致云气生崿嶒。因之雨势亦欲至，不辨崇峦凡几层。此是全提讵提半，王倪对垒仰霄汉。画固简洁人则如，人实高超画非但。界画者流金碧烂，见此宁弗惭而叹。
再题周玉大赤宝刀
作者：弘历
朝代：清
体裁：七言律诗

大赤连双事亦奇，气求声应有如斯。奇为其别偶为合，伯氏吹埙仲氏篪。羊已脂藏曰琼否，鸡诚冠晕号璊宜。由来物聚于所好，珍在兹斯愧在兹。
再题和阗玉云龙小盂
作者：弘历
朝代：清
体裁：七言绝句

白为玉骨赤为皮，云宛蓊濛龙宛飞。不是眼看匠人琢，谁能血浸辨希微。
再题和阗玉关山行旅图用旧题关仝关山行旅图诗韵
作者：弘历
朝代：清
体裁：古风

主峰独隆崇，盘磴自逶迤。天容上覆青，树色侧含紫。太白歌蜀道，延之咏玉水。谁知考工氏，合相会斯旨。质之关仝画，卒难分彼此。
再题和阗玉炼药仙人图
作者：弘历
朝代：清
体裁：七言律诗

不教巧琢费工夫，略藉天然成画图。大壑鸿濛围玉带，嵌岩萧兀守丹炉。泥沙便可同龟曳，蓬阆由来亦狗刍。红粟通身道人醉，骑鸾笑煞倩谁扶。
再题和阗玉羲之书竹扇图
作者：弘历
朝代：清
体裁：七言律诗

千载和阗韫水滨，绛云滃溘蔚周身。知非浸出苌弘血，看是传来逸少神。世外烟霞别有契，天然峰岫不须皴。芝兰藉甚言诚信，老妪何期作玉人。
再题和阗玉羲之书竹扇图
作者：弘历
朝代：清
体裁：七言律诗

石子千年玉渚中，土华水气久相融。右军坦坐笑无应，老妪再来求转空。内蕴羊犹具脂白，外标鸡不异冠红。世传诸浸虽诚有，逊此天然造化工。
再题和阗玉镂九鹌鹑小屏
作者：弘历
朝代：清
体裁：七言律诗

良工追琢制精球，义自长沙策里求。三至叮咛附五业，六端矩度示千秋。九方久也未宜忽，鹌喻安焉要在谋。讵此清防资悦目，返躬敢不切先忧。
再题圣化寺别墅
作者：弘历
朝代：清
体裁：七言律诗

郭外川原曲复斜，千章夏木荫清嘉。披云步屐扳萝磴，扫石烹泉掇药花。隔岸数声闻牧笛，负林一带恍山家。清吟静赏消长日，未拟心田长道芽。
再题壬申所写青莲朵卷
作者：弘历
朝代：清
体裁：七言绝句

移自杭城一朵莲，碑传梅石峙亭边。壬申写卷今壬子，迅阅流阴四十年。
再题夏圭秋江风雨卷
作者：弘历
朝代：清
体裁：古风

岷峡出滥觞，混混赴海走。禹玉写其神，足与境相副。益之以风雨，金�宛在手。山势断复连，江声无忽有。非行万里路，那辨此枢纽。不知万卷书，亦可曾读否。
再题多稼轩十景 其一 多稼轩
作者：弘历
朝代：清
体裁：七言绝句

底识祈年圣意殷，轩名多稼仰奎文。随斋耕作及蚕织，并弆轩中亦此勤。
再题多稼轩十景 其七 招鹤磴
作者：弘历
朝代：清
体裁：七言绝句

长翼翱翔得自由，磴间驻步小淹留。胎仙偶下还应笑，岂是林家张氏流。
再题多稼轩十景 其三 水精域
作者：弘历
朝代：清
体裁：七言绝句

几曲林塘便远尘，翳然水木若亲人。宋王孙笔常披玩，到此疑他自写真。
再题多稼轩十景 其九 印月池
作者：弘历
朝代：清
体裁：七言绝句

水亦为池冰亦池，月轮印岂择乎斯。不波翻觉澄端正，却似枯禅入定时。
再题多稼轩十景 其二 寸碧亭
作者：弘历
朝代：清
体裁：七言绝句

小小假山耸碧嵷，登临亦自兴无穷。南华第二篇尝读，尺寸还如千里同。
再题多稼轩十景 其五 观稼轩
作者：弘历
朝代：清
体裁：七言绝句

台上敞轩无户牖，为因拾级便遐观。兴锄时节知还早，一以懒登一怯寒。
再题多稼轩十景 其八 互妙楼
作者：弘历
朝代：清
体裁：七言绝句

楼据半山山护楼，烟云映带若相酬。妙于动静为根处，太极成篇义训周。
再题多稼轩十景 其六 钓鱼矶
作者：弘历
朝代：清
体裁：七言绝句

平铺冰镜满春池，那有文鳞水面披。依旧内人竿线候，笑他知例不知时。
再题多稼轩十景 其十 濯鳞沼
作者：弘历
朝代：清
体裁：七言绝句

载阳暖未十分融，临沼休猜名付空。试向一层冰下看，文鳞依旧濯其中。
再题多稼轩十景 其四 静香屋
作者：弘历
朝代：清
体裁：七言绝句

精舍避风还向阳，虽然近水了无凉。盆梅几朵才舒蕊，此是卉中真静香。
再题大观堂
作者：弘历
朝代：清
体裁：七言律诗

渡江北上此维舟，信宿仍教两日留。花事南邦未云谢，树阴夏院已加稠。观民观我中心忖，曰旦曰明逝水流。一再题吟泐斋壁，自思结习可忘不。
再题天鹿锦卷
作者：弘历
朝代：清
体裁：古风

宋刻丝见亦曾屡，彼皆纂组具画意。率作挂幅俱清玩，石渠不啻贮三四。装为画卷者盖稀，此则画卷前所置。用之贉首似抑屈，爰命裱成画卷式。昔实宾而今乃主，蕉岂幻兮鹿匪寄。常拟食苹寓嘉兴，犹虞呼马廑深思。
再题安澜园十咏 其一 葄经馆
作者：弘历
朝代：清
体裁：七言绝句

何处春生识得元，翻书曦影照窗温。近因四库参详校，乃悟穷经未易言。
再题安澜园十咏 其一 葄经馆
作者：弘历
朝代：清
体裁：七言绝句

古今无万葄经人，谁识其中气味真。以此披芸恒自愧，愧乎言行未臻淳。
再题安澜园十咏 其一 葄经馆
作者：弘历
朝代：清
体裁：七言绝句

竹素芸香足渥情，每来辄忆旧窗横。虽然经史斯枕葄，何有坐言与起行。
再题安澜园十咏 其一 葄经馆
作者：弘历
朝代：清
体裁：七言绝句

閒馆明窗静且便，展芸编足致精研。固因绩学缅李揆，却是尊闻何有焉。
再题安澜园十咏 其七 绿帷舫
作者：弘历
朝代：清
体裁：七言绝句

宛转回廊池上披，状如画舫岸前维。迩来风日将炎热，新叶恰齐张绿帷。
再题安澜园十咏 其七 绿帷舫
作者：弘历
朝代：清
体裁：七言绝句

水阁式教学舫为，朗然冰镜倚窗披。一般真舫难开泛，却得饶他捲绿帷。
再题安澜园十咏 其七 绿帷舫
作者：弘历
朝代：清
体裁：七言绝句

舫以冰凝未可航，帷迟叶布亦艰张。却因凭槛生清会，舫意帷阴趣正长。
再题安澜园十咏 其七 绿帷舫
作者：弘历
朝代：清
体裁：七言绝句

舫肖室为室肖舫，世间名象定何曾。一从欧米膻芗后，纷矣奚妨复尔仍。
再题安澜园十咏 其三 无边风月之阁
作者：弘历
朝代：清
体裁：七言绝句

柳眼梅心孰为开，清吹淡照两徘徊。可知风月无边景，都是东皇一气迥。
再题安澜园十咏 其三 无边风月之阁
作者：弘历
朝代：清
体裁：七言绝句

风月清晖讵有涯，安澜小筑肖陈家。如因忆到海宁县，此际欣看照涨沙。
再题安澜园十咏 其三 无边风月之阁
作者：弘历
朝代：清
体裁：七言绝句

风自清然月朗然，大千世界共无边。如何高阁当独占，思与平分付一篇。
再题安澜园十咏 其三 无边风月之阁
作者：弘历
朝代：清
体裁：七言绝句

风自清而月自白，阁临冰沼印空澄。无边佳趣于斯会，应节何须更放灯。
再题安澜园十咏 其九 烟月清真楼
作者：弘历
朝代：清
体裁：七言绝句

新月轻烟会碧虚，清无比处是真如。西楼今夜仍嘉夜，却笑镫花落绪馀。
再题安澜园十咏 其九 烟月清真楼
作者：弘历
朝代：清
体裁：七言绝句

春烟春月满春楼，清到极真弗藉修。火树银花虽亦好，质之两字那无羞。
再题安澜园十咏 其九 烟月清真楼
作者：弘历
朝代：清
体裁：七言绝句

月照烟如烟澹澹，烟笼月似月溶溶。清之至乃真之至，便是丹青那写容。
再题安澜园十咏 其九 烟月清真楼
作者：弘历
朝代：清
体裁：七言绝句

笼来碧宇三春淡，照彻大千万古新。恰与摛文示表的，不于绮丽在清真。
再题安澜园十咏 其二 四宜书屋
作者：弘历
朝代：清
体裁：七言绝句

四季都宜春更宜，玉轮将满未盈时。银花不夜何曾谢，芸简当宵耐可披。
再题安澜园十咏 其二 四宜书屋
作者：弘历
朝代：清
体裁：七言绝句

图来陈氏隅园景，搆筑居然毕肖观。每月奏闻涨沙势，何曾一日忘安澜。
再题安澜园十咏 其二 四宜书屋
作者：弘历
朝代：清
体裁：七言绝句

御园小景写隅园，书屋閒来书偶翻。恰是南巡江浙典，民情亲切永心存。
再题安澜园十咏 其二 四宜书屋
作者：弘历
朝代：清
体裁：七言绝句

物物生机色色新，今来又似独宜春。羲经妙趣分明是，仁知见殊谓知仁。
再题安澜园十咏 其五 远秀山房
作者：弘历
朝代：清
体裁：七言绝句

三架山房恰向西，西山秀与坐床齐。参云彼岂不为迥，在远于斯望乃低。
再题安澜园十咏 其五 远秀山房
作者：弘历
朝代：清
体裁：七言绝句

几株乔干影飘萧，一带西山近可招。恰似倪迂张小坐，秀餐无尽远非遥。
再题安澜园十咏 其五 远秀山房
作者：弘历
朝代：清
体裁：七言绝句

山房西向见西山，爽气西山襟袖间。却恼白云似相妒，几重藏住黛螺鬟。
再题安澜园十咏 其五 远秀山房
作者：弘历
朝代：清
体裁：七言绝句

户对西山远毕延，横屏展处秀无边。何当积素皴高下，心企占年汜胜篇。
再题安澜园十咏 其八 飞睇亭
作者：弘历
朝代：清
体裁：七言绝句

一朵芙蓉四柱孤，遐观近揽总成图。盐官飞睇非游目，迩日塘沙涨也无。
再题安澜园十咏 其八 飞睇亭
作者：弘历
朝代：清
体裁：七言绝句

叠石为山峙碧崚，层梯信步摄齐登。偶然飞睇还同乐，墙外烟村闹野镫。
再题安澜园十咏 其八 飞睇亭
作者：弘历
朝代：清
体裁：七言绝句

虽是假山颇嶪峨，冠峰亭子畅吟哦。隅园设使飞遥睇，彼处民风温饱么。
再题安澜园十咏 其八 飞睇亭
作者：弘历
朝代：清
体裁：七言绝句

颇学陈家列假山，山巅亭笠俯孱颜。设云飞睇于何处，祗在盐官左右间。
再题安澜园十咏 其六 染霞楼
作者：弘历
朝代：清
体裁：七言绝句

朴斲书楼绿水涯，高低翠逻复青遮。朝岚夕霭常相染，丹雘非关浪拟霞。
再题安澜园十咏 其六 染霞楼
作者：弘历
朝代：清
体裁：七言绝句

红则为霞白则云，总为一气所氤氲。欲询赩赩容容者，红白于斯分不分。
再题安澜园十咏 其六 染霞楼
作者：弘历
朝代：清
体裁：七言绝句

霞不就楼楼染霞，楼因霞染亦非差。谁能谁所谁能所，剥尽蕉芽那是芽。
再题安澜园十咏 其六 染霞楼
作者：弘历
朝代：清
体裁：七言绝句

霞岂无端染以色，楼非有所受之情。拈毫不觉冁然笑，总是由人浪与名。
再题安澜园十咏 其十 采芳洲
作者：弘历
朝代：清
体裁：七言绝句

不设窗棂敞槛栌，冰光一亩鉴平铺。临洲漫惜无芳采，有采应知芳落无。
再题安澜园十咏 其十 采芳洲
作者：弘历
朝代：清
体裁：七言绝句

小立洲亭不碍凉，岸林突兀映冰光。楚人欲起作骚者，试问如何斯采芳。
再题安澜园十咏 其十 采芳洲
作者：弘历
朝代：清
体裁：七言绝句

敞轩阶下俯冰池，绿意红情发尚迟。莫道空来无可采，要知芳本酿于斯。
再题安澜园十咏 其十 采芳洲
作者：弘历
朝代：清
体裁：七言绝句

陆华水卉向时荣，池上虚轩坐俯清。设以楚骚顾名义，恐防亦有恻王明。
再题安澜园十咏 其四 涵秋堂
作者：弘历
朝代：清
体裁：七言绝句

堂下冰光冻未开，不波一例净无埃。当春莫漫言秋可，可识秋从春去来。
再题安澜园十咏 其四 涵秋堂
作者：弘历
朝代：清
体裁：七言绝句

当春何必遽言秋，而我成吟亦有由。试看乾元含四德，欲教阙一可能不。
再题安澜园十咏 其四 涵秋堂
作者：弘历
朝代：清
体裁：七言绝句

有水澄空有竹萧，四时秋意满轩寮。安澜设以陈园拟，八月何当看海潮。
再题安澜园十咏 其四 涵秋堂
作者：弘历
朝代：清
体裁：七言绝句

镜光一片白皑皑，虚室空涵万象该。即看冰凝会水化，当知春必有秋来。
再题安澜园十咏叠旧作韵 其一 葄经馆
作者：弘历
朝代：清
体裁：七言绝句

绨几绳床足净神，常陪石友与龙宾。安澜原写隅园概，遐想因之忆浙民。
再题安澜园十咏叠旧作韵 其七 绿帷舫
作者：弘历
朝代：清
体裁：七言绝句

红叶休称杜牧之，绿阴借与舫为帷。一般碧水还青藻，那论舟行与岸移。
再题安澜园十咏叠旧作韵 其三 无边风月之阁
作者：弘历
朝代：清
体裁：七言绝句

月上松梢惟净色，风来竹里是清音。刹尘遍满无边趣，祇在寻常咫尺寻。
再题安澜园十咏叠旧作韵 其九 烟月清真楼
作者：弘历
朝代：清
体裁：七言绝句

月色烟容太古友，无双品格更谁加。寄言搦管为文者，领取清真谢藻华。
再题安澜园十咏叠旧作韵 其二 四宜书屋
作者：弘历
朝代：清
体裁：七言绝句

四宜即景问何宜，雨后园林首夏时。树有清阴铺静观，花多和气入闻思。
再题安澜园十咏叠旧作韵 其五 远秀山房
作者：弘历
朝代：清
体裁：七言绝句

园山因迥屋为高，照自远含秀内韬。坐捲珠帘閒揽结，几曾步履觉微劳。
再题安澜园十咏叠旧作韵 其八 飞睇亭
作者：弘历
朝代：清
体裁：七言绝句

四柱小亭冠假山，朴成不费斲雕艰。偶然陟步凭虚楯，雨笠风蓑指顾间。
再题安澜园十咏叠旧作韵 其六 染霞楼
作者：弘历
朝代：清
体裁：七言绝句

书楼近水耸飞甍，映带烟霞上下清。设拟画图还觉胜，写来不定一家名。
再题安澜园十咏叠旧作韵 其十 采芳洲
作者：弘历
朝代：清
体裁：七言绝句

三架疏轩碧水临，青蒲白芷满沙浔。其中亦有芳堪采，岂必定从九畹寻。
再题安澜园十咏叠旧作韵 其四 涵秋堂
作者：弘历
朝代：清
体裁：七言绝句

南华对水便成秋，讵必金�问所由。最爱空澄入影处，西山常在槛唇浮。
再题安澜园十咏葄经馆 其七 绿帷舫
作者：弘历
朝代：清
体裁：七言绝句

冻池那得有乘浮，爱此飘飖不系舟。捲起绿帷堪骋目，笑他真舫坞中收。
再题安澜园十咏葄经馆 其三 无边风月之阁
作者：弘历
朝代：清
体裁：七言绝句

漫怜花柳未韶妍，物色人心已跃然。拾级试登高阁望，风无边复月无边。
再题安澜园十咏葄经馆 其九 烟月清真楼
作者：弘历
朝代：清
体裁：七言绝句

春烟春月雅相亲，无迹有形形绝尘。判却三千花鸟梦，惟馀两字曰清真。
再题安澜园十咏葄经馆 其二 四宜书屋
作者：弘历
朝代：清
体裁：七言绝句

溪堂不动镜光披，一卷翻芸恰系辞。仁见仁而知见知，眼前即景是春宜。
再题安澜园十咏葄经馆 其五 远秀山房
作者：弘历
朝代：清
体裁：七言绝句

景爱隅园幽且嘉，若亭若阁肖无差。恰看檐额因忆远，梅竹真称秀莫加。
再题安澜园十咏葄经馆 其八 飞睇亭
作者：弘历
朝代：清
体裁：七言绝句

一亭孤置假峰端，拾磴登馀可畅观。图自海宁陈氏得，便思迩日可安澜。
再题安澜园十咏葄经馆 其六 染霞楼
作者：弘历
朝代：清
体裁：七言绝句

霞常于夏鲜于春，所喜春云作雨匀。莫讶层楼名未副，但期膏泽利耕畇。
再题安澜园十咏葄经馆 其十 采芳洲
作者：弘历
朝代：清
体裁：七言绝句

冰池那见有溪毛，细睇其根镜里韬。此日采芳悟实际，何时不可读离骚。
再题安澜园十咏葄经馆 其四 涵秋堂
作者：弘历
朝代：清
体裁：七言绝句

西园烟火待宵披，徙倚书堂且便时。四德元亨利贞运，当春何不可秋思。
再题安澜园十咏葄经馆·其一
作者：弘历
朝代：清
体裁：七言绝句

枕葄虽然有素心，未能潜志入深沉。假予学易难穷奥，勤政且从谟典寻。
再题安澜园十咏陆治上元丰乐图即用其韵二首·其一
作者：弘历
朝代：清
体裁：七言绝句

雅会元宵太史家，论文酌酒庆年华。纸灯也足艳时令，火树宁须缀万花。
再题安澜园十景 其一 葄经馆
作者：弘历
朝代：清
体裁：七言绝句

士不通经岂足用，虽然当亦异书生。三谟二典无多语，披对能忘愧怍情。
再题安澜园十景 其七 绿帷舫
作者：弘历
朝代：清
体裁：七言绝句

临水为斋偏学舫，水流何异木兰移。薄寒爱近曦窗坐，不藉堤杨展绿帷。